Yahudi Ashkenazi – Asal-Usul Sebenar Yahudi Eropah

Kita
sudah sedia maklum berkenaan dengan asal-usul kaum Yahudi adalah dari ‘Ten Lost
Tribe’, iaitu sepuluh suku kaum Yahudi yang berhijrah dari negara kelahiran
mereka, iaitu Israel, dimana salah satu kaum tersebut ialah suku kaum Yahudi
Ashkenazi.

Namun,
sebuah kajian yang diterbitkan pada tahun 2013, hasil tangan kumpulan penghasil
jurnal, Nature Communication, telah mendedahkan sesuatu yang tidak dijangka dan
agak berlainan dari apa yang diketahui umum, iaitu Yahudi Ashenazi rupa-rupanya
berasal dari Eropah, iaitu sekurang-kurangnya dari keturunan sebelah ibu!

Hal
ini bertentangan dengan apa yang sudah dipercayai oleh orang ramai, iaitu
orang-orang Yahudi tiba di benua Eropah tengah selepas Peperangan
Byzantine-Sasanian pada tahun 602-608, dan hanya mula menetap di Jerman ketika
zaman pertengahan.

BERKENAAN YAHUDI
ASHKENAZI

Istilah
Yahudi Ashkenazi dipakai pada hari ini bagi menerangkan tentang orang Yahudi
yang telah membina masyarakat yang berasaskan agama di Eropah tengah dan timur,
dimana ‘Ashkenaz’ merujuk kepada penduduk Jerman.

Menurut
Universiti Hebrew, Jerusalem, sebanyak lebih-kurang 80% dari seluruh kaum
Yahudi moden mempunyai salasilah Ashkenazi, iaitu 10 juta di seluruh dunia
termasuk 2.8 juta di Israel. Tokoh-tokoh terkenal seperti Albert Einstein, Gertrude
Stein, dan Carl Sagan merupakan orang Yahudi Ashkenazi.

Yiddish,
iaitu sebuah bahasa tinggi Jerman yang menggunakan sistem tulisan Hebrew yang
dipengaruhi oleh bahasa klasik Hebrew dan Aramaic, merupakan bahasa yang
digunakan oleh mereka.

Salah
seorang daripada 17 pengarang jurnal kajian pada tahun 2013 tersebut, iaitu Profesor
Martin Richards, seorang archaeogenetisis atau pakar sejarah genetik manusia
dari University Huddersfield, England, menyatakan bahawa sememangnya kaum
Yahudi Ashkenazi telah menetap di Eropah selama beberapa abad.

Namun
hasil penyelidikan yang menggunakan sampel DNA menyingkapkan bahawa kaum Yahudi
tersebut sebenarnya penduduk tempatan Eropah yang telah memeluk agama Judaism, bukan
para individu yang meninggalkan Israel dan Timur Tengah sekitar 2,000 tahun
yang lalu.

PERIHAL DNA DARI
SEBELAH IBU

Kajian
sebelumnya mendapati bahawa 50-80% dari DNA Ashkenazi dari belah bapa berasal
dari kawasan sekitar barat daya Asia atau Near East. Berdasarkan dari maklumat
tersebut, ramai pihak menyangka bahawa kawasan Israel dan Near East merupakan
tanah kelahiran purba mereka.

Namun pada tahun 2013, penyelidikan tersebut mendedahkan 80% dari keturunan ibu kaum Yahudi Ashkenazi berasal dari Eropah, dimana hanya terdapat segelintir yang mempunyai genetik asal dari Near East. Seperti yang dinyatakan oleh Profesor Richards, “Hal ini mencadangkan bahawa walaupun para lelaki Yahudi berhijrah dari Palestine ke Eropah sejak 2,000 tahun lepas, mereka nampaknya telah berkahwin dengan perempuan-perempuan Eropah.”

Yahudi
Ashkenazi, secara jelas mempunyai genetik homogenous, dimana ianya di dalam
kumpulan genetik yang sama dengan leluhur dari Poland, Rusia, Hungary, Lithuania,
atau mana-mana tempat yang pernah diduduki oleh kebanyakan orang-orang Yahudi.
Ya, mereka semua berkongsi etnik yang sama, dan salasilah keluarga mereka
kebanyakannya adalah dari perempuan Eropah.

Terdapat sebuah persoalan berkenaan bagaimana mungkin mereka hanya mempunyai sebuah kumpulan genetik? Ia kerana mereka tidak berkahwin dengan orang luar dari kawasan mereka secara besar-besaran, walau dengan kaum Yahudi yang tinggal di luar Eropah. Para penyelidik mendedahkan yang kaum Yahudi Ashkenazi telah mengamalkan isolasi sebegini selama 1,000 tahun.

Ternyata
bahawa kebanyakan dari penduduk Eropah telah menganut agama Judaism pada awal
tahun Diaspora, atau tahun keluarnya kaum Yahudi dari tanah kelahiran mereka, merupakan
orang perempuan Eropah. Hal ini telah membantu memberi penjelasan lanjut
berkenaan mengapa orang Ashkenazi boleh menjejak garis keturunan perempuan
mereka ke Barat dan Selatan Eropah.

PENYAKIT
KETURUNAN YANG BERKAITAN

Perkahwinan
secara isolasi yang diamalkan oleh para lelaki Yahudi terhadap perempuan
Eropah, telah menyebabkan 1 daripada 3 orang Yahudi Ashkenazi menjadi pembawa
kepada beberapa penyakit genetik, termasuk penyakit Gaucher. Beberapa ratus
tahun dahulu, mutasi genetik berlaku bagi segelintir orang Yahudi Ashkenazi.

Gambar
berikut merupakan bagaimana penyakit Gaucher diwariskan:-

Sebilangan
dari kecelaruan genetik merupakan sebuah perkara biasa bagi masyarakat Yahudi
Ashkenazi. Berikut merupakan penyakit genetik yang biasa dihidapi oleh mereka:-

1)
Penyakit Gaucher (1 daripada 10)

Seperti
yang dinyatakan diatas, penyakit Gaucher merupakan salah sebuah penyakit genetik
yang biasa berlaku bagi mereka. Penyakit ini berlaku akibat glucocerebroside,
sejenis molekul yang terdapat di dalam glukosa, terkumpul secara tidak normal di
sel dan sebahagian organ dan merosakkannya.

2)
Cystic Fibrosis (1 daripada 24)

Biasanya,
sel di dalam peparu dan sistem penghadaman menghasilkan lapisan nipis mukus yang
licin, namun bagi pengidap penyakit ini, lapisan tersebut menjadi lebih tebal
dan likat, sekaligus mampu merosakkan organ dalaman terutamanya paru-paru.

3)
Penyakit Tay-Sachs (1 daripada 27)

Mutasi
yang tidak normal pada gene HEXA menyebabkan penyakit ini, dimana sel-sel saraf
merosot secara progresif di kedua-dua saraf tunjang dan organ otak.

4)
Familial Dysautonomia (1 daripada 31)

Kebiasaannya
simptom penyakit ini telah ada apabila bayi dilahirkan. Ianya digambarkan oleh
perubahan saraf di sistem saraf autonomik, dimana ia bertanggungjawab bagi
fungsi badan secara spontan seperti degupan jantung, tekanan darah, dan
penghadaman.

5)
Spinal Muscular Atrophy (1 daripada 41)

Penyakit
ini terdapat beberapa jenis, namun kesemuanya menjejaskan kawalan pergerakan
otot kerana kekurangan sel saraf yang khusus, iaitu motor neuron di kedua-dua
saraf tunjang dan stem otak.

RUMUSAN

Perkahwinan
campur antara orang Yahudi lelaki dan penduduk perempuan Eropah yang menukar
agama mereka ke Judaism telah melahirkan kaum Yahudi Ashkenazi. Namun,
disebabkan perkahwinan isolasi yang diamalkan mereka, maka sebahagian dari
mereka merupakan pembawa ataupun pengidap penyakit genetik.

Richards
merumuskan bahawa “Asal-usul Ashkenazim merupakan salah sebuah dari beberapa persoalan
besar yang masih dicari sehingga kini, dan masih belum jumpa lagi penyelesaiannya
secara muktamad.”

Dengan
kata lain walaupun kita dapati bahawa keturunan Yahudi Ashkenazim dipengaruhi
oleh keturunan sebelah ibu, masih banyak misteri yang masih belum dijumpai
berkenaan dengannya, menunggu untuk dirungkaikan oleh para arkeologi dan archaeogenetisis.

RUJUKAN

1) Gillan, J. (2018, April 19). Where are Ashkenazi Jews from? Their Origins May Surprise You. Diambil pada 26 Ogos 2019 dari https://www.ancient-origins.net/human-origins-science/ashkenazi-jews-their-origins-may-surprise-you-009924?fbclid=IwAR39xWi5gWVOCV6XW_1giRFc2Zx4Njuk3uI0sXpd71buzO4Q_sPmz9fxGKI

2) Ghose,T. (2013, Oktober 08). Surprise: Ashkenazi Jews Are Genetically European. Diambil pada 26 Ogos 2019 dari https://www.livescience.com/40247-ashkenazi-jews-have-european-genes.html

3) Costa et al. (2013, Oktober 8). A substantial prehistoric European ancestry amongst Ashkenazi maternal lineages. Nature Communications. Diambil pada 26 Ogos 2019 dari https://www.nature.com/articles/ncomms3543

4) Xue, J.,  Lencz, T., Darvasi, A.,  Pe’er, I., Carmi, S. (2017, April 4). The time and place of European admixture in Ashkenazi Jewish history. Diambil pada 26 Ogos 2019 dari https://journals.plos.org/plosgenetics/article?id=10.1371/journal.pgen.1006644

5) Kaplan, K. (2014, September 9). DNA ties Ashkenazi Jews to group of just 330 people from Middle Ages. Diambil pada 26 Ogos 2019dari https://www.latimes.com/science/sciencenow/la-sci-sn-ashkenazi-jews-dna-diseases-20140909-story.html

6) The 5 Most Common Ashkenazi Genetic Diseases. 2017, (June 14). Diambil pada 26 Ogos 2019 dari https://www.gaucherdisease.org/blog/5-common-ashkenazi-genetic-diseases/


Syeikh Ahmad Deedat: Pendebat Terulung

Syeikh Ahmad Deedat dikenali sebagai pendebat yang ulung dalam sejarah bidang perbandingan agama. Anaknya Yousuf Deedat menggelarnya sebagai “lion of the stage”. Walaupun tidak mempunyai kelayakan akademik di mana-mana universiti, itu tidak menghalang Deedat untuk menjadi pendebat yang paling tajam dan ber’style’. Yang mampu mematahkan hujah lawannya yang mempunyai kelayakan akademik yang lebih tinggi daripadanya.

Jika kita menonton kembali video Deedat di alam maya, kita akan dapat melihat seorang lelaki tua sedang berpidato atau berdebat dihadapan ribuan hadirin dengan menggunakan lenggok suara yang memukau dan hujah-hujah yang mampu membuat kita terpaku dan terpesona. Deedat seorang pendebat yang lancar dan mampu berdialog dan bermonolog dengan sangat baik. Dalam pada usianya 77 tahun, beliau masih gagah bersuara lantang dan berdiri berjam-jam menjadikan beliau menguasai pentas dan menenggelamkan lawannya. Dengan gerak tangan, lontaran suara, cara menyemak rujukan hatta cara berdiri membuatkan dirinya menjadi jaguh orator terulung yang menjadi inspirasi kepada generasi seterusnya.

Lawan debat Deedat bukanlah calang-calang orang. Antara debat yang popular dan masih lagi diingati sehingga sekarang ialah debatnya dengan Kristian ‘televengelist’, Jimmy Swaggart pada 1986. Dan debat ‘Is Jesus God?’ dengan Dr Anis Shorros yang dianjurkan di Royal Albert Hall London.

Nelson Mandella pernah menceritakan tentang kehebatan Deedat semasa hayatnya. Dimana-mana pun beliau pergi, Presiden Afrika Selatan itu akan dihujani dengan soalan berkenaan dengan Deedat. Yousuf Deedat pernah mengingati peristiwa tersebut. Katanya,

“When he met youngsters, they all used to ask him: Mr Mandela, how is Sheikh Deedat? And when he went on television interviews, the first question the presenter would ask is: How is Sheikh Deedat in South Africa?”

Kehidupan Awal

Deedat dilahirkan di Surat India pada tahun 1918. Bapanya seorang penjahit telah bermigrasi ke Durban, Afrika Selatan pada 1927. Pada usia mudanya, Deedat seorang yang cemerlang dalam pelajaran tetapi kesusahan hidupnya memaksa beliau berhenti Sekolah lalu bekerja seawal usia 16 tahun.

Semasa bekerja, beliau sering diganggu oleh mubaligh Kristian yang menyerang Islam dengan kata-kata kesat. Ini membuatkan timbul keinginan dan minat yang berputik dalam jiwa Deedat untuk mencari kebenaran untuk menjawab tohmahan yang pernah didengarinya.

Mendirikan As Salam dan IPCI

Dengan semangatnya untuk menyebarkan kebenaran Islam, Deedat  bersama dengan sekumpulan kawan-kawannya telah memimpin sebuah kelas mempelajari kitab Bible. Beliau telah mendirikan As-Salaam, sebuah institusi untuk para pendakwah membuat latihan. . Pada 1957,  Deedat mendirikan Islamic Propagation Centre International (IPCI) dan memimpinnya sehingga tahun 1996.

Izhar Ul Haq mengubah karier Deedat

Deedat telah membaca kita Izhar Ul Haq karangan Maulana Rahmatullah Kairanawi. Melalui kitab ini, beliau mendapat hala tuju dan matlamat hidupnya. Kitab ini memberi dorongan kepada Deedat untuk mengetahui dengan lebih mendalam dalam bidang ‘comparative religion’. Sejak itu, atas minat yang mendalam. Beliau mengambil masa 40 tahun mendalami pelbagai ilmu sehingga menjadi pemidato dan pendebat yang dijemput timur dan barat. Walaupun mempunyai latar belakang hidup yang miskin, itu langsung tidak memutuskan semangatnya untuk menimba ilmu atas semangat dan dorongan untuk menyebarkan kebenaran. Beliau pernah mendapat anugerah khas Raja Faisal pada 1986 atas sumbangannya dalam dunia dakwah selama 50 tahun.

Pendekatan yang ‘Keras’ dalam debat.

Sebahagian orang mungkin tidak selesa dengan pendekatan Deedat yang disifatkan terlalu keras. Bagi yang sering mengikuti ceramah dan debat oleh Deedat akan mendapati Deedat sering menggunakan perkataan seperti ‘monkeys’ dan selalu menggunakan nada suara yang tinggi. Deedat sedar akan hakikat itu telah menyatakan bahawa itu memang pendekatan yang digunakannya untuk menjawab tohmahan dan kritikan tidak berasas terhadap Islam.

Melahirkan Dr Zakir Naik

Dr Zakir Naik dalam ceramahnya tidak malu untuk mengakui bahawa jika tidak kerana Deedat, beliau tidak akan menjadi seperti dirinya sekarang. Zakir yang pernah menjadi pemandu kepada Deedat telah meninggalkan dunia perubatan yang diminatinya kerana terpengaruh dengan gerakan dakwah yang dipelopori oleh Deedat. Hasilnya, Dr Zakir Naik telah menjadi seorang pendakwah sepenuh masa yang tersohor kini dan digelar ‘Deedat Plus’ kerana tidak hanya berupaya berdebat dengan pendakwah Kristian tetapi mampu berdebat dengan agamawan Hindu dan golongan Ateis.

Kematian Deedat

Sejak tahun 1996, aktiviti dakwah Deedat terhenti apabila beliau telah menderita penyakit Strok. Beliau telah menghabiskan hayatnya di atas katil selama 9 tahun di kampung halamannya Afrika Selatan. Ketika itu, beliau menerima banyak sokongan dan lawatan daripada seluruh pelusuk dunia atas tanda terima kasih kepada gerakan dakwahnya. Pada usianya 85 tahun, Deedat menghembuskan nafas yang terakhir di kediamannya pada tanggal 8 Ogos 2005.


Jepun Buat Hujan Meteor Untuk Olimpik 2020

Selalu kebiasaannya pembukaan sukan betaraf antarabangsa ini tak lain adalah dengan percikan bunga api di udara yang bewarna-warni, tetapi Sukan Olimpik  2020 (yang dah pun diangguhkan sebab Covid-19) memiliki kelainan yang bukan biasa-biasa apabila hujan meteor (meteor shower) yang berwarna warni di langit yang bakal diperlihatkan untuk seluruh bandar Tokyo.

Bagaimana meteor shower ini boleh dibuat waktu Olimpik kelak? Sebenarnya idea ini hasil dari kajian bermula pada tahun 2009 lagi. Antara penggerak utama adalah Dr. Lena Okajima, CEO syarikat Astrolive Experience (ALE) dari Jepun yang terinspirasi dari zaman kanak-kanak lagi. Di Jepun, terdapat tradisi sekiranya pada waktu malam, ternampak tahi bintang, maka seseorang itu boleh buat permintaan yang kononnya akan dimakbulkan.

Artificial meteor shower ini dibuat dengan mengggunakan ‘nano satellite’ bernama ALE-1 satellite (yang telahpun dilancarkan ke angkasa pada awal tahun 2019) dengan kerja sama pelbagai agensi antaranya Japan Aerospace Exploration Agensy (JAXA) dan Kerajaan Jepun. ALE-2 nano-satellite yang dilancar sebanyak 7 buah dan hanya bersaiz 60x60x60cm sahaja dengan berat 75 kilogram.

Nano-satellite ini akan mengorbit mengelilingi bumi dulu seperti satelit lain sebelum melancarkan palet-palet kecil dari satelite tersebut masuk ke atmesphera bumi (seperti yang dirancang menggunakan deployment system). Palet yang juga mesra alam, dari satelit tersebut akan memasuki atmesphera bumi dan memancarkan sinaran plasma yang terang menyerupai tahi bintang sebenar yang mampu dilihat 200km radius dan dijangka boleh dilihat dari seluruh Tokyo pada pembukaan Olimpik yang sepatutnya pada tahun ini.

Yang menariknya palet tersebut hanya berdiameter 2cm  sahaja, tetapi mampu menerangi langit pada waktu malam seperti hujan meteor yang sebenar. Sinaran plasma akan terhasil apabila palet tersebut masuk ke ruagt atmosfera bumi dari angkasa. Ratusan palet akan dilancarkan selaju 8km/s dari nano satelite ke ruang angkasa bumi dan menghasilkan banyak tahi bintang / meteor shower di ruangan udara dengan pelbagai warna.

Target ALE adalah pelancaran utama sewaktu Sukan Olimpik sebagai pelancaran projek ini dan akan menawarkan perkhidmatan meteor shower untuk event-event besar yang akan diadakan pada waktu yang lain sekiranya ada pihak yang berminat. ALE-2 pulak dilancarkan ke angkasa lepas pada pertengahan tahun 2019 dan ditambah beberapa variasi warna pada palet tersebut dan perkhidmatan shooting star ini akan dibuka pada yang berminat.

ALE-2 dijangka akan memenuhi permintaan lain sebagai perkhidmatan meteor shower dan akan menjadi sumber perniagaan syarikat tersebut jika berjaya ditunjuk kepada dunia dengan kebolehan mereka menghasilkan hujan meteor yang selamat.

Mula dari impian kanak-kanak Dr Lena Okajima yang akhirnya berjaya membawa kepada bidang Space Entertaiment dan menjadikan mimpi menjadi realiti. Di mana ada kemahuan di situ ada jalan.

Artikel dikirimkan oleh Rukaini untuk The Patriots.


Kisah Ayam Vietnam Yang Lebih Mahal Berbanding Ayam Subsidi

Kenaikan harga ayam baru-baru ini telah memberikan begitu banyak kesan kepada seluruh rakyat Malaysia. Ini kerana ayam boleh dianggap antara sumber protein paling mudah dan murah untuk didapati. Apabila harga sudah naik ke tahap tidak masuk akal, sumber protein apa lagi yang masih boleh dinikmati?

Mungkin kita beranggapan harga ayam di Malaysia sudah cukup mahal tetapi jangan terkejut kerana harga ayam Vietnam tersangat. Tapi jangan salah anggap kerana ayam Vietnam dalam artikel ini bukanlah seperti apa yang anda fikirkan. Ayam Vietnam ataupun lebih dikenali sebagai ayam Dong Tao boleh dinobatkan sebagai antara ayam paling mahal di dunia.

Bayangkan sahajalah, harga untuk seekor ayam Dong Tao adalah sekitar RM9000. Persoalannya kenapa ayam Dong Tao sangat mahal, pemerintah Vietnam memang tak peduli dengan kesusahan rakyat ke?

Sebenarnya ayam Dong Toa menjadi mahal kerana terlalu sukar untuk menjumpai baka itu di pasar-pasar sekitar Vietnam. Kalau memang mengidam ayam itu juga, anda perlu pergi ke Kampung Dong Toa di pinggir Hanoi untuk mendapatkannya. Ditambah pula ayam ini sangat unik kerana memiliki kaki yang agak besar dan tebal berbanding ayam subsidi.

Mungkin ada yang anggap setakat kaki sahaja besar buat apa sebab tak ramai suka makan kaki ayam. Kaki ayam Dong Toa menjadi besar dikatakan sebagai tujuan memenangi sabung ayam dengan mudah. Jadi untuk dapatkan ayam Dong Toa, beberapa baka telah dikacukkan sehingga hasilnya terjadi seperti hari ini.

Disebabkan keunikkan tersebut, ayam Dong Toa terutama kakinya yang besar dan tebal mula menjadi habuan golongan diraja bagi dibuat sup. Golongan bangasawan pula mula menjadikan ayam Dong Toa sebagai haiwan peliharaan kerana bulu yang sangat cantik dan aestetik. Faktor sejarah diatas sudah cukup menjadikan ayam Dong Toa berharga sangat mahal tetapi itu sahajakah?

Ada lagi iaitu nak ternak ayam Dong Toa memang cukup renyah. Ini kerana ayam Dong Toa sangat sensitif dengan keadaan sekeliling dan penternak perlu mengeluarkan kos yang sangat banyak. Sudahlah sensitif lepas itu hanya bertelur dalam kuantiti yang sangat sedikit. Kebanyakkan telur itu tidak mampu menetas dengan sempurna tanpa bantuan manusia.

Bermakna penternak perlu menjaga telur ayam Dong Tao seperti bayi baru lahir bagi memastikan ayam dapat bertahan. Tidak seperti ayam biasa, ayam Dong Tao memerlukan masa dari 8 hingga 12 bulan bagi memastikan ia benar-benar membesar dan dewasa. Masalah mula timbul apabila ramai yang mahu ayam Dong Tao gred A yang berumur sekitar 6 hingg 7 tahun.

Penternak pula memang tak mahu jual ayam Dong Tao gred A kerana mereka mahu menggunakan bagi tujuan pertandingan ayam terhensem. Kalau restoran mewah mahukan juga ayam tersebut, mereka perlu membeli dengan sangat mahal. Jumlah itu tidak menjadi masalah kerana permintaan sentiasa ada dan pelanggan tetap sanggup bayar lagi mahal kepada restoran.

Kesimpulannya jika rakan anda menyatakan mereka ingin makan ayam Vietnam, mungkin ayam Dong Tao yang dimaksud. Kepada penggemar kaki ayam, anda boleh beli ayam Vietnam kerana kakinya yang besar akan membuatkan anda merasakan kepuasan maksimum.

RUJUKAN:

Cosgrove, N. (2022, May 25). Why are Đông Tảo chickens so expensive? Here’s the reason! Pet Keen. Dipetik daripada https://petkeen.com/why-are-dong-tao-chickens-expensive/

Floyd, C. (2021, Januari 21). Why Đông Tảo chickens are so expensive. Business Insider. Dipetik daripada https://www.businessinsider.com/these-dragon-chickens-can-sell-for-over-2000-each-2021-1


Bagaimana Berlari Boleh Memperbaiki Masalah Kesihatan Mental?

Berlari bukan sekadar memperbaiki kesihatan fizikal, bahkan juga mempengaruhi mental.

Sejak tahun 776 SM, perlumbaan kaki adalah acara Olimpik yang pertama diadakan. Ada sesuatu tentang sukan ini yang membuatnya menonjol daripada sukan yang lain. Semasa berlari, perasaan keletihan dan kegembiraan yang berbeza yang dilalui oleh pelari menunjukkan bahawa aktiviti berlari mempunyai kesan yang jelas pada keadaan minda kita.

Baru-baru ini semakin banyak pakar sains saraf telah memperhatikan ini dan telah memberi penerangan mengenai apa yang berlaku secara tepat di otak kita ketika kita berlari.

Banyak penyelidikan sekarang mengesahkan apa yang diketahui oleh pelari dari pengalaman mereka sendiri: berlari adalah kaedah yang bagus untuk memperbaiki keadaan kesihatan mental kita.

Penyelidikan membuktikannya

Kita hidup dalam era data yang banyak. Di dunia di mana maklumat dihujani kita dari mana-mana sumber, telefon pintar, media sosial, televisyen, dan rangkaian orang yang sentiasa terus berkembang. Dunia semakin kecil; namun, minda dan otak kita masih belum berkembang untuk terbiasa dengan semua maklumat yang dilemparkan kepada kita.

Dalam senario ini, adalah lebih penting bagi orang untuk berehat. Keluar berlari boleh membantu kita mendapatkan kembali kawalan. Tidak ada satu penyelesaian universal untuk semua masalah. Namun, langkah-langkah kecil yang diambil dalam beberapa waktu boleh memberi kesan yang besar terhadap kesihatan mental dan fizikal kita.

Satu kajian penyelidikan pada tahun 2018 yang dilakukan oleh Nicholas J. Hanson dari Western Michigan University, misalnya, menunjukkan bahawa berjalan selama 30 minit atau lebih meningkatkan Frekuensi Flicker Critical (CFF), iaitu parameter untuk menilai fungsi kognitif. Fungsi kognitif adalah fungsi untuk proses otak yang membantu kita melaksanakan tugas; mereka memberi kita fokus dan meningkatkan ingatan. Kajian menunjukkan bahawa senaman yang dilakukan dengan intensiti kuat meningkatkan fungsi kognitif lebih baik daripada latihan senaman yang pendek, keletihan dan ianya menjadikannya lebih stabil.

Kajian lain membuktikan bahawa berlari selang berasaskan pecut dalam selang 5 hingga 10 minit akan meningkatkan kognisi. Titik yang sama ini juga disokong dengan mengumpulkan latihan selang tujuh minggu.

Tinjauan pengimejan otak yang jelas yang diketuai oleh David Raichen menceritakan semua perkara di atas. Mereka menyaksikan dua perbezaan yang menonjol dalam aktiviti otak pada pelari dan bukan pelari:

1. Terdapat peningkatan aktiviti diperhatikan di kawasan frontal otak pada pelari yang bertanggungjawab untuk menambah baik fungsi ingatan dan fungsi eksekutif lain.

2. Juga diperhatikan bahwa ada peredaman aktiviti di “default mode network” (DMN) otak, jaringan yang menjadi aktif ketika kita dalam keadaan pegun. DMN diketahui bertanggungjawab terhadap pengembaraan minda kita, dan apa yang disebut sebagai suara dalaman kita. DMN juga dikatakan berkaitan dengan kemurungan klinikal.
Dalam aspek ini, meditasi dan berlari nampaknya mempunyai kesan yang serupa. Nampak seperti logik. Pada hari-hari tertekan, berlari di luar berupaya menenangkan saraf kita, seperti kesan terapi.

Bagaimana berlari dapat mengatasi tekanan

Ketika berada dalam keadaan tertekan, perubahan berikut berlaku di dalam badan kita:

1. Sistem saraf simpatik (SNS) diaktifkan, dan secara bersamaan sistem saraf parasimpatik (PNS) akan kehilangan keupayaannya untuk menangkalnya. SNS dikaitkan dengan tindak balas ‘penerbangan atau pertarungan’, sedangkan PNS dikaitkan dengan aktiviti ‘rehat dan pencernaan’ badan.

2. Proses metabolik menukar asid amino Tryptophan menjadi Knyurenine. Sebahagian dari Knyurenine ini sampai ke otak di mana ia berkaitan untuk menyebabkan kemurungan, skizofrenia, dan gangguan kecemasan yang berkaitan dengan tekanan.

3. Apa yang berlaku ialah semasa bersenam, terdapat penumpukan enzim yang disebut Kynurenine aminotransferase (susah sikit nak sebut) pada otot kita. Enzim ini memecah Knyurenine di atas dan menghalangnya memasuki otak.

4. Akibatnya, bersenam atau berlari dapat mengalirkan aliran darah kita dari bahan yang menimbulkan tekanan di atas yang diketahui boleh menimbulkan masalah kesihatan mental.

Perkara di atas memberikan gambaran yang jarang mengenai hubungan antara otak dan badan kita.

RUJUKAN:

Cortical neural arousal is differentially affected by type of physical exercise performed. https://doi.org/10.1007/s00221-018-5247-x

Sprint-based exercise and cognitive function in adolescents.  https://doi.org/10.1016/j.pmedr.2016.06.004

Differences in Resting State Functional Connectivity between Young Adult Endurance Athletes and Healthy Controls. https://doi.org/10.3389/fnhum.2016.00610


Starbuck: Sebuah Bentuk Penjajahan Budaya?

“Caffè macchiato, hot, Venti, please”.

Tiap kali korang order kopi kat Starbucks seperti di atas, tanpa disedari korang dah sebut tiga perkataan Bahasa Itali: caffè, macchiato, venti. Venti bermaksud “20”, merujuk kepada saiz cawan 20 auns (591 ml). So sebenarnya amat annoying bila barista Starbucks menjerit perkataan-perkataan tersebut dalam fake American accent. Tak kena beb.

Walaupun bunyi Italiano, namun Starbucks kena tunggu sampai 6 September 2018 baru dapat buka cawangan pertamanya di Itali bertempat di Piazza Cordusio, Milan. Sejak Starbucks ditubuhkan pada 1971, orang Itali menentang kemasukan Starbucks kerana menganggap ia satu penghinaan kepada budaya Itali: caffè latte, caffè macchiato, espresso, hatta Americano ni semuanya berasal dari Itali. Ada ke patut orang Amerika nak mempakej semula dan jual balik pada orang Itali pada harga yang lebih tinggi?

Tapi tak tau sihir apa yang Howard Schultz (CEO Starbucks) pakai, pada tahun 2016 Itali akhirnya membenarkan kemasukan Starbucks. Schultz pun menghormati budaya setempat. Design kedai ikut stail caffè bar di Itali. Logo langsuir warna hijau pun tak kelihatan secara terang-terangan.

Kemasukan Starbucks ke Itali sekali lagi mencetuskan debat tentang “cultural imperialism”. Dalam kajian hubungan antarabangsa, terma cultural imperialism bermaksud dominasi budaya sesebuah negara ke atas negara lain, atau senang kata “penjajahan budaya”.

Fenomena cultural imperialism telah diperdebatkan sejak 1990-an, di mana ada pendapat yang mengatakan “globalisasi” sebenarnya ialah “Amerikanisasi”. Produk-produk Amerika seperti McD misalnya, telah disebarkan ke seluruh dunia sehingga mendominasi gaya hidup manusia di luar Amerika.

Antara buku yang mengupas tentang subjek ini ialah “Jihad vs. McWorld” oleh Benjamin Barber (1995). Thomas Friedman (mamat ni pro-globalisasi) pula mengemukakan teori “Golden Arches Theory of Conflict Prevention” pada tahun 1999 yang mengatakan perang tidak akan berlaku antara dua negara yang ada McD (Golden Arches merujuk kepada logo McD). Macam logik juga, tengok negara-negara yang bergolak hari ini: Syria, Yaman, Korea Utara, Afghanistan. Semua tak ada McD.

Itu bukan bermaksud McD tu boleh menjadikan orang “peace-loving”. Cuma adanya McD bermaksud negara itu dah dintegrasi ke dalam sistem dunia kapitalis (capitalist world-system). Jadi kapitalis global akan cuba sedaya (secara melobi) untuk mengelakkan peperangan yang akan menjejaskan untung.

Masalah dengan “cultural imperialism” ini ialah: dengan dana mereka yang besar, syarikat-syarikat gergasi berpotensi untuk menyingkirkan pesaing tempatan yang sebenarnya membawa budaya setempat yang asli. Jadi ramai duk risau caffè bar kecil-kecilan tak dapat bersaing dengan Starbucks. Tapi rasanya orang Itali pun tak ada teruja sangat dengan Starbucks sebab rasa kopi dia tak kena dengan tekak orang Itali.

Silap-silap jadi macam kes di Korea Selatan di mana Wal-Mart dan Carrefour terpaksa gulung tikar. Apa barang orang Korea nak shopping kat kedai Mat Saleh sedangkan kedai Korea banyak lagi.

Dan di Korea Selatan juga ada kedai Starbucks pertama dalam dunia di mana papan nama premisnya ditulis dalam tulisan tempatan. Pergi kat Insadong di Seoul, korang akan jumpa papan nama kedai Starbucks dalam tulisan Hangul (스타벅스커피), lain daripada yang lain. Itu merupakan hasil tuntutan penduduk setempat Insadong untuk melindungi lanskap kawasan Insadong (yang dikenali sebagai pusat budaya tradisional) daripada “dicemari” oleh budaya Amerika.

Cerita pasal Starbucks pun boleh jadi panjang lebar macam ni (sebenarnya cerita dia panjang lagi, boleh lanjut ke 50,000 patah perkataan). Itulah keindahan kajian hubungan antarabangsa.


Kenapa Jokowi Jadi Orang Tengah Perang Russia-Ukraine?

Jokowi menjadi ketua negara/kerajaan bukan Eropah pertama yang berjumpa dengan kedua-dua Putin dan Zelenskyy sejak permulaan konflik Rusia-Ukraine. Luar biasa? Luar biasa. Dan kenapa Jokowi berbuat demikian?

Dalam perjumpaannya dengan Zelenskyy dan Putin, Jokowi telah mengajak kedua-dua negara melakukan gencatan senjata. Walaupun tidak realistik bagi kedua-dua negara berdamai serta-merta, tapi Rusia memberi respon positif dengan membuka jalan laut bagi eksport gandum Ukraine.

Bukan semua negara mampu buat apa yang Indonesia tengah buat. Kena ada kredibiliti tertentu yang membolehkan kedua-dua Ukraine dan Rusia “bagi muka”. Terutamanya Rusia. Putin akan tanya “kau siapa? Kenapa aku kena layan kau, dengar cakap kau?”

Dan sejak kebelakangan ini Putin ada satu perangai pelik. Masa berjumpa dengan pemimpin negara Barat yang dia tak berapa kenan (macam presiden Perancis), dia akan suruh duduk di hujung meja yang panjang. Ketua UN pun selamba dia layan macam tu.

Jokowi tak diberi layanan sebegitu rupa, maksudnya Indonesia ada dalam “good book” Rusia. Indonesia ada dalam “good book” Rusia sebab (1) Indonesia tunjuk neutral dari awal konflik sampai sekarang, dan (2) Indonesia adalah “potential superpower” yang tengah bangkit.

Kalau Singapura mungkin tak dapat. Sebab Singapura awal sangat tunjuk pendirian dia dengan kecam dan sekat Rusia, walaupun Singapura coba project imej neutral dalam komuniti antarabangsa. Akhirnya masuk “bad book” Rusia.

Bukan kata Rusia tak patut dikecam atau kita tak patut bersolidariti dengan Ukraine. Cuma politik dunia ini realistik. Kita kena berhikmah dalam berinteraksi dengan kuasa besar kalau kita cuba mempengaruhi kuasa-kuasa besar ini.

Dalam dasar luar Indonesia ada satu prinsip yang dipanggil “mendayung di antara dua karang”. Indonesia ni ibarat orang yang tengah mendayung sampan, cuba elakkan sampan daripada langgar batu karang (kuasa besar) yang timbul di permukaan laut.

Kena pandai “balance” dalam mendayung, baru Indonesia dapat menjadi negara yang “bebas aktif” dan berupaya menentukan agenda politik dunia. Lawatan Jokowi kali ini pun bukan semata-mata nak “mendonia” atau saja nak tunjuk Indonesia hebat, tapi juga bertujuan untuk menyelamatkan persidangan G20 yang akan diadakan di Bali pada November. G20 adalah persidangan tahunan 20 buah negara/blok yang merupakan ekonomi terbesar dunia. Ada US, China, EU, Jepun, Jerman, India, UK, Perancis, Kanada, Itali, Brazil, Korea Selatan, Australia, Mexico, Indonesia, Saudi, Turki, Argentina, Afrika Selatan dan juga Rusia.

Di peringkat awal konflik, negara-negara blok Barat ni duk beri tekanan kepada Indonesia untuk larang Rusia daripada menghadiri G20 kali ni. Kalau tak ada Rusia, G20 jadi G19 lah. Disebabkan ada 20 buah ahli, satu negara hanya dapat jadi tuan rumah G20 setiap 20 tahun. Kalau Indonesia nak jadi tuan rumah sekali lagi, kena tunggu tahun 2042.

Jokowi pula nak menjadikan G20 ni antara legasinya sebelum penggalnya tamat pada 2024. Pelbagai persediaan dibuat bagi menonjolkan imej Indonesia sebagai kuasa yang tengah bangkit. Jadi Jokowi tak nak konflik ni kacau “once in a lifetime moment” Indonesia. Daripada duk dengar negara Barat ni ajar apa yang Indonesia patut buat, tak patut buat, lebih baik Jokowi ambil inisiatif untuk jadi pendamai antara Ukraine dan Rusia.

Samada Ukraine dan Rusia berdamai atau tidak, itu soal kedua. Yang penting Jokowi telah memberi mesej bahawa Barat tak boleh dictate Indonesia untuk memulaukan Rusia. Malah Jokowi turut menjemput Ukraine ke persidangan G20. Dan selepas 3 bulan konflik, negara-negara Barat ni pun dah mula merasai “fatigue”. Konflik juga membawa kepada inflasi paling teruk sejak 1970an (akibat Revolusi Iran 1978-1979). Jadi diorang pun merestui pendekatan Indonesia.

Untuk masa ini, Ukraine dan Rusia masih sukar untuk berkompromi, tapi keadaan mungkin berubah apabila nak dekat November nanti. Kalau Rusia dan Ukraine berjaya mencapai gencatan senjata by that time dan kedua-dua Rusia dan Ukraine hadir G20 sebagai pertunjukan “goodwill”, memang Indonesia win habis.Kalau tak, Indonesia pun tak rugi apa. Indonesia dah berjaya project imej dan pengaruhnya dalam diplomasi kuasa-kuasa besar.
Dulu masa US baru bangkit sebagai kuasa besar pada awal abad ke-20, US pun cuba project imej negara yang neutral dan boleh go along dengan semua kuasa-kuasa lain, sehingga menjadi pendamai antara Rusia dan Jepun yang berperang dari tahun 1904 hingga 1905.

Selepas kuasa-kuasa besar tua seperti UK, Jerman dan Perancis terjebak dalam Perang Dunia Pertama dan Kedua dan musnah sama-sama, baru US mengisi vakum kepimpinan dan muncul sebagai superpower nombor satu dunia.

Adakah Indonesia akan berjaya bangkit sebagai superpower? Nantikan ulasan aku dalam buku ADIKUASA.


Firaun Akhenaten: Bapa Monotheism Mesir Purba

Bila bercakap tentang firaun sahaja, dalam benak segelintir orang Melayu Islam di Malaysia bahawa hanya satu sahaja firaun yang wujud sepanjang berdirinya MESIR Purba. Ini mungkin kerana mereka disumbat dengan pseudosejarah oleh segelintir ustaz yang menyamakan firaun adalah satu entiti sahaja padahal dalam sejarah terdapat ratusan firaun yang pernah memerintah bumi Mesir.

Salah satu daripadanya yang namanya dikenang oleh dunia tidak lain dan tidak bukan ialah Firaun Akhenaten yang memerintah pada 1353 – 1336 SM atau juga pada 1351 – 1334 SM (sejarawan khilaf dalam soal ini). Baginda memerintah Mesir Purba selama lebih 17 tahun. Nama sebenar baginda ialah Amenhotep IV sebelum baginda membuang nama tersebut dan menggantikan dengan Akhenaten yang bermaksud “berguna untuk Aten.” Aten untuk rekod ialah nama tuhan yang dinaikkan untuk disembah oleh rakyat Mesir Purba ketika itu.

Perkara menarik yang sering dibincangkan sepanjang pemerintahannya ke atas Mesir Purba ialah bagaimana baginda cuba menerapkan fahaman menyembah tuhan yang satu bernama Aten yang hanya digambarkan dengan bentuk cekera matahari. Pada awalnya, baginda tidak mempunyai masalah dengan kepercayaan politeisme yang berdiri di bumi Mesir Purba. Amalan menyembah tuhan yang tidak terkira dek jari dibiarkan hidup.

Namun semuanya berubah ketika tahun kelima pemerintahan baginda apabila baginda mengambil keputusan untuk menjadikan Aten sebagai tuhan tunggal yang harus disembah oleh masyarakat Mesir Purba. Amalan menyembah tuhan selain daripada Aten adalah dilarang dan agama rasmi Mesir Purba ketika itu buat pertama kali dalam sejarah, mengamalkan dasar Monotheism. Untuk menunjukkan kesetiannya kepada kepercayaan, baginda menukarkan nama baginda daripada Amenhotep IV kepada Akhenaten.

Untuk memuja tuhan barunya, Akhenaten telah mengarahkan pembinaan sebuah kota baru yang akan dijadikan sebagai pusat pemerintahan. Akhetaten yang kemudiannya menyaksikan kota ini dijadikan pusat keagamaan baru untuk agama barunya. Diarahkan pembinaaan kuil-kuiil di kota ini untuk dijadikan tempat ibadah. Kepercayaan agama baru Akhenaten ini memerlukan pengganutnya menyembah di tempat yang terbuka dek cahaya matahari sebab tuhan Aten ini hanya dibenarkan digambarkan dalam bentuk cekera matahari sahaja. Pada tahun ke-9 pemerintahan Akhenaten juga kita dapat melihat Akhenaten mengharamkan sebarang usaha untuk melukiskan dan menggambarkan Aten.

Apa yang dibawa oleh Akhenaten ini menjadi perdebatan pada zaman terkemudiannya dan percubaan untuk mengaitkan dengan tiga agama Ibrahim iaitu Islam, Christian dan juga Judaisme.

Sebagai contoh, terdapat sarjana seperti Sigmund Freud yang mengaitkan bahawa Nabi Musa A.S kononnya merupakan seorang pengganut agama Atenist (nama yang dipakai untuk disematkan dengan kepercayaan menyembah Aten) yang cuba kembali menerapkan fahaman monotheisme Akhenaten kepada penduduk Mesir Purba. Kemudian Sigmund Freud berhipotesis bahawa dari situ, maka lahirnya ajaran Judaisme yang wujud hari ini.

Terdapat juga sarjana seperti Ahmed Osman seorang sarjana sejarah Mesir yang cuba mengaitkan datuk kepada Akhenaten iaitu Firaun Yuya dengan entiti Nabi Yusof A.S yang kisahnya diceritakan dalam Al-Quran, Taurat dan Injil.

Ada juga percubaan mengaitkan kepercayaan Akhenaten dengan kepercayaan ajaran Kristian pada hari ini. Kerana terdapat rekod yang mengatakan Akhenaten mendakwa dirinya sebagai anak kepada Tuhan Monotheisme Aten. Ini sama dengan kepercayaan ajaran Kristian yang mengatakan bahawa Nabi Isa A.S sebagai anak tuhan. Bahkan terdapat persamaan puisi yang ditulis oleh Akhenaten memuja Aten dengan versi sepotong ayat dari Bible Pslam 104.

Namun fahaman Monotheisme yang cuba diserapkan oleh Akhenaten tidak bertahan lama apabila selepas kematiannya, firaun-firaun yang memerintah selepasnya meneruskan kembali amalan menyembah dewa-dewa yang banyak dalam tamadun Mesir Purba. Selepas kematian baginda juga, kita menyaksikan bagaimana projek-projek yang diabadikan untuk tuhan baru Mesir Purba turut diabaikan termasuklah bandar Akhetaten sehingga menjadikan puing-puing di padang pasir Mesir. Kuil-kuil yang cuba dibina oleh baginda juga diabaikan pembinaannya dan lebih sadis, batu-batu yang digunakan untuk projek tersebut dijadikan pula sebagai bahan untuk membangunkan kuil lain.

Bahkan lebih dasyat lagi, nama Akhenaten dipadam daripada senarai firaun yang memerintah Mesir Purba. Identiti baginda menjadi rahsia sehinggalah pada abad ke-19 apabila sejarawan berjaya mengorek kembali identiti baginda.


Kalau Mekah Ni Padang Pasir, Macam Mana Air Zam Zam Boleh Ada?

Air zam zam adalah segala-galanya untuk umat Islam. Sumbernya terletak elok dalam sebuah telaga di perkarangan Masjidil Haram. Tak jauh pun dari Ka’abah, seuatu yang sangat menarik bagi saya kerana kalau korang perasan – serius, logikkah kat padang pasir boleh ada telaga sebegini ajaib? Kalau tengok sekarang memanglah, dah moden. Tapi zaman dulu macam mana? Padang pasir ada telaga bersumber air memang sesuatu yang menarik perhatian saya sebagai penggemar sains.

Maka terpanggil untuk buat ulasan ni. Bagi yang Islam, kita mula mengenali terma oasis dalam kisah Nabi Ismail semasa baginda menghentakkan kaki dan air zam zaman terpancur. Ini secara tak langsung menyebabkan kawasan Mekah menjadi subur kerana adanya air. Begitu juga dengan mana mana kawasan padang pasir di dunia ini. Cumanya, kalau itu ialah padang pasir yang kontang, maka daripada mana air ini datang dan kenapa ia susah nak habis?

Untuk memahami perkara ini, kita patut mulakan dengan penerangan tentang struktur air mata air atau air bawah tanah. Semasa hujan berlaku, air air ini akan mengalir ke dalam tanah dan meresap ke bawah. Struktur tanah ini pula ada pelbagai di mana ada tanah yang membenarkan air mengalir dan ada tanah yang kalis air kerana padat. Tanah seperti pasir, misalnya, adalah peresap air yang bagus manakala ada sesetengah tanah liat akan bertindak menahan air daripada diresap. Struktur tanah yang mengandungi air ini dinamakan sebagai akuifer.

Air ini kemudiannya akan mengalir ke lembah akibat tarikan graviti dan juga sifat tanah liat yang tak membenarkan air untuk meresap dengan lebih mendalam. Hasilnya ialah kawasan yang mempunyai air bawah tanah selalunya mempunyai permukaan tanah yang lembap. Sekalipun kawasan itu lembap, kawasan di sekelilingnya tak semestinya lembap. Ingat, air mengalir dan berkumpul di titik rendah lembah. Air ini juga membawa mineral bersama mereka dan sekaligus menjadikannya lebih berkhasiat.

Namun, ada juga air yang tak mengalir ke lembah. Cuma setakat tersangkut di poket tanah akuifer. Inilah punca air untuk perigi di Malaysia. Jadi, sekiranya anda mahu membina perigi, anda perlu mencari kawasan yang bertanah lembab. Kemudian, tanah itu dikorek dengan dalam sehingga tanah mula menjadi berlecak. Titik hentinya ialah apabila anda menggali sampai ke tanah liat yang sangat padat dan kalis air.

Sekiranya dibiarkan semalaman, air bawah tanah akan memenuhi lubang telaga ini. Sebagai selingan, sekiranya anda mempunyai kawasan bertanah yang sentiasa bertakung walaupun hujan telah lama berlaku, ini bermaksud tanah anda itu mempunyai tanah liat berkenaan pada jarak yang tak dalam. Sepatutnya tanah itu di kawasan yang dalam. Jadi, kawasan bertanah itu perlu digali dan tanah liat tersebut dibuang atau dicampur bagi menjadi berliang.

Bagi kes oasis, kita tak perlu gali tanah di situ kerana mereka sememangnya terletak di titik rendah lembah. Jadi, air akan terkeluar di situ menjadi tasik. Disebabkan oasis ini terletak di lembah, kuantiti airnya susah nak habis berbanding tasik. Hal ini disebabkan air daripada kawasan luar akan sentiasa mengalir ke lembah tersebut di bawah tanah. Sebagai bukti, telaga zam zam yang terletak di Lembah Ibrahim ataupun Wadi Ibrahim sudah beroperasi sejak zaman Mesopotamia (Nabi Ibrahim hidup pada zaman tersebut) lagi tapi sampai sekarang masih tak habis.

Sebab tu penting kita kena tahu pasal sains. Maka kami galakkan korang baca buku SEMOGA TUHAN MERAHMATI SAINS DALAM KEHIDUPAN. Jemput beli di Shopee: https://bit.ly/stmsains


Kawalan Risiko Penggunaan Mesin

Salah satu ris*ko kemalang*n ditempat kerja adalah bahagian penggunaan mesin dan peralatan.

Mesin mempunyai banyak hazard dan ris*ko seperti renjatan elektrik, tertus*k atau terkena alat taj*m, tersepit atau terhemp*p, roda berputar dan sebagainya.

Lebih daripada 800 kemat*an dan 18,000 hilang anggota badan, keceder*an tertus*k/terbel*h, keceder*an terhempap atau tersepit atau melecet yang melibatkan pekerja yang mengendalikan dan menyelenggara jentera berlaku setiap tahun (Alan Ferguson, 2019).

Beberapa langkah kawalan ris*ko boleh diadakan untuk mengelakkan kemalngan melibatkan mesin. Antaranya ialah langkah pengasingan, kawalan pentadbiran, kawalan kejuruteraan dan penggunaan peralatan perlindungan diri (PPE).

Sesetengah tempat kerja mengasingkan kawasan kerja yang melibatkan mesin. Hanya pekerja yang mengendalikan mesin itu sahaja dibenarkan untuk berada disitu. Garisan sempadan ditanda untuk pastikan pekerja dan orang tidak berkaitan tidak memasuki kawasan itu.

Semua pekerja yang mengendalikan mesin itu juga mesti menjalani latihan pengendalian mesin. Pekerja perlu tahu ris*ko yang terdapat pada mesin, langkah yang perlu diambil sekiranya berlakunya kecemasan dan prosedur yang selamat untuk mengendalikan mesin.

Sejarah Mesin dan Jentera

Artikel saya kali ini untuk mengulas lebih lanjut tentang langkah kawalan kejuruteraan pada mesin. Antara kawalan kejuruteraan yang biasa digunakan iaitu pelindung keselamatan (safety guarding).

Sejarah safety guarding bermula semasa revolusi industri sekitar tahun 1760-1840 di Eropah.  Banyak kemalngan melibatkan pengendalian mesin direkod berkaitan dengan pekerja yang tidak berpengalaman dan muda. Pekerja kilang mengalami h*lang anggota badan, cacat penglihatan dan pendengaran, jangk*tan paru-paru, dan luk4 terb*kar yang t*ruk.

Pada tahun 1877, Massachusetts meluluskan rang undang-undang pemeriksaan kilang pertama di Amerika. Setiap mesin perlu mengadakan safety guarding untuk sistem tali sawat, roda berputar dan gandar (shaft), keselamatan lif dan laluan kecemas*n kebak4ran (Rockford).

Penggunaan mesin di Malaysia (ketika tu Tanah Malayu) sejak tahun 1878, era perlombongan bijih timah. Sekitar tahun 1890, kerajaan negeri Perak telah melaksanakan sistem pemeriksaan dandang oleh seorang pemantau yang mahir ( dinamakan boiler surveyor). Terdeapat kira-kira 83 unit mesin dandang di Perak yang dioperasikan di lombong bijih timah dan kilang gula.

Pada tahun 1967, Akta Kilang dan Jentera digubal dan digazetkan pada tahun 1970. Peruntukan dan peraturan dalam akta ini untuk memastikan keselamatan orang yang bekerja di kawasan kilang.

Pelindungan ris*ko semasa mengendalikan mesin Sebagai contoh safety guarding supaya mata gergaji tidak terkena tangan dan safety guarding supaya tangan tidak tersekat dalam sistem tali sawat.

Kadangkala pekerja pandang remeh hal safety guarding ni. Untuk memudahkan kerja dia, dia ubahsuai mesin tu dan buang safety guarding. Bila jadinya kerosakan atau kegagalan mesin, menyebabkan keceder*an.

Saya sendiri pernah lihat satu kemalngan melibatkan mata pencanai pecah kena dekat muka. Bila tanya kenapa buang safety guarding pada mesin, katanya mengganggu kerja.

Gambar diatas mata mesin pencanai yang tersangkut selepas pecah. Tidak terkeluar dari tempatnya kerana ditahan oleh safety guarding. Anda boleh bayangkan tahap keceder*an yang akan dialami sekiranya terkena pada pekerja?

Zaman moden, mesin juga semakin moden

Kalau dulu ada alat pelindung untuk pastikan mesin tu tak terkena pekerja. Mesin hari ni dilengkapi dengan sistem haba. Kalau anggota tubuh termasuk ke dalam kawasan mesin yang beroperasi, secara automatik operasi akan dihentikan. Satu tanda amar*n akan diletakkan untuk tidak memasukkan anggota tubuh ke dalam kawan mesin supaya operasi tidak tergendala.

Mesin hari ini juga dilengkapi dengan sistem butang kecemasan. Kalau berlaku sesuatu sebagai contoh kegagalan mesin, ada anggota tersepit atau pekerja termasuk ke dalam mesin. Butang ini akan ditekan untuk menghentikan operasi mesin.

Butang ni kena pastikan berfungsi dan bukan sekadar hiasan. Ia juga bukan untuk ditekan sesuka hati, hanya untuk situasi kecemas*n.

Lock Out, Tag Out

Nama ringkasnya ialah sistem LOTO. Kebanyakan syarikat mempraktikan sistem ini semasa proses pembaikan atau penyelengaraan mesin dan jentera.

Semasa pekerja melakukan kerja, suis mesin atau jentera itu akan dikunci untuk memastikan ia tidak dihidupkan.Tanda amar*n juga diletakkan supaya orang lain tahu kerja penyelengaraan sedang dijalankan.

Kes kemlngan melibatkan pekerja tersepit, terkena r#njatan semasa melakukan kerja penyelenggaraan kebanyakannya berpunca dari mengabaikan prosedur ni.

Seseorang secara tidak sengaja menghidupkan mesin tanpa mengetahui ada orang lain di dalam mesin sedang melakukan kerja.

Banyak juga video dari rakaman CCTV tentang kejadian kemlngan seperti ni.Semua prosedur yang dirangka ditempat kerja mempunyai sebab dan tujuan. Salah satu darinya ialah untuk mengelakkan berlakunya kemlngan ditempat kerja.

Jangan kerana mahu memudahkan sesuatu, kita hilang anggota tubuh disebabkan kemlngan.

RUJUKAN:

Alan Ferguson (2019) On guards: Keeping workers safe around machines and moving parts, Safety & Health Megazine.
https://www.safetyandhealthmagazine.com/articles/18545-on-guards-machine-guarding

Safeguarding History, Rockford system website.

Safeguarding History


Cara Jepun Menjaga Budaya Bangsa Melalui Festival

Seperti mana negara-negara lain di dunia, Jepun juga mempunyai sambutan keraian atau pesta tradisional yang dikenali sebagai matsuri. Tarikh dan jenis pesta yang dianjurkan berbeza dari satu komuniti ke satu komuniti yang lain.

Di Jepun, terdapat 300,000 matsuri di mana sesetengah matsuri ditaja oleh kuil-kuil tempatan dan dianjurkan oleh orang ramai. Ada matsuri merujuk kepada acara-acara tempatan seperti persembahan tarian atau pertandingan kesenian. Berikut 10 matsuri yang paling popular di Jepun ketika ini.

1. Gion Matsuri (Kyoto)

Gion Matsuri ialah festival paling terkenal di Jepun dan berlaku sepanjang bulan Julai. Festival ini menarik perhatian ramai terutama pelancong kerana perarakan kereta berhias yang ditarik oleh puluhan orang yang dikenali sebagai Yamabuko Junko.

Perarakan ini selalunya berlaku pada 17 dan 24 Julai. Kereta berhias ini boleh saja mencapai ketinggian 25 meter, seberat 12 tan dan pergerakan rodanya perlu ditarik oleh puluhan orang bagi membolehkannya ia bergerak.

Selain disebabkan oleh saiz kereta berhias, ia juga menjadi tumpuan kerana sejarah penganjurannya yang panjang. Gion Matsuri dikatakan bermula pada abad kesembilan Masihi sebagai sebahagian daripada upacara keagamaan untuk meredakan kemarahan dewa-dewi semasa berlakunya jangkitan wabak penyakit.

Sehingga hari ini, seorang budak lelaki tempatan akan dipilih sebagai penyampai mesej dewa-dewi ini dan tidak dibenarkan menjejakkan kaki ke tanah dari 13 haribulan hingga 17 haribulan iaitu hari dia diarak di sekeliling bandar.

2. Awa Odori (Tokushima)

Awa Odori merupakan festival tarian tradisional terbesar di Jepun. Dari 12 hingga 15 Ogos, lelaki, wanita dan kanak-kanak akan menari di jalan-jalan Tokushima sambil memakai pakaian kimono musim panas yang diperbuat daripada kapas dan topi jerami.

Tarian ini akan diiringi oleh muzik yang dimainkan oleh pemain-pemain alat muzik tradisional seperti seperti gendang taiko dan seruling shinobue. Lebih sejuta orang terlibat dalam festival ini.

Asal-usul
festival ini dikatakan bermula pada abad ke-16 Masihi semasa era daimyo
memerintah Tokushima ketika itu, Iemasa Hachisuka. Acara tarian ini dikatakan
menjadi sebahagian daripada meraikan pembukaan Istana Tokushima dan orang
tempatan yang mabuk selepas minum terlalu banyak sake akan menari dan memainkan
alat muzik tradisional lalu menghasilkan sebuah lagu ringkas bernama Awa Yoshikono.

Bimbang kesan festival ini kepada pembesar dan golongan samurai, pada abad ke-17, satu perintah dikeluarkan yang menyaksikan pesta tarian hanya berlangsung selama tiga hari, golongan samurai dibenarkan menari dalam premis mereka tetapi tidak dibenarkan bergaduh dan tarian odori dilarang sama sekali dibuat di kawasan kuil.

Antara tahun 1674 hingga 1685, penari-penari tidak dibenarkan membawa senjata tajam termasuk yang diperbuat daripada kayu dan tidak dibenarkan menutup muka mereka.

Festival ini terhenti seketika semasa era Meiji berikutan wang penajaan dari hasil perdagangan pewarna biru semulajadi berkurangan berikutan kemunculan pewarna bahan kimia yang jauh lebih murah.

Ianya kembali diadakan semasa era Maharaja Hirohito dan terma Awa Odori diperkenalkan pada tahun 1926 sebagai sebahagian daripada usaha mempromosikan produk pelancongan tempatan.

Selain di Tokushima, Awa Odori juga turut diadakan di pinggir bandar Koenji, Tokyo di mana ia diperkenalkan oleh penduduk Tokushima yang berhijrah ke situ pada tahun 1956.

3. Kanda Matsuri

Kanda Matsuri merupakan antara tiga festival Shinto terbesar di Tokyo selain Fukugawa Matsuri dan Sanno Matsuri. Ia selalunya diadakan pada pertengahan bulan Mei dan diraikan di Kuil Kanda Myojin.

Kuil bergerak yang dipanggil Mikoshi akan dibawa berarak dan dibawa oleh seribu orang bermula di Kuil Kanda Myojin pada waktu pagi sebelum dibawa ke Kanda, Nihonbashi dan Akihabara sebelum kembali semula ke kuil pada waktu petang.

Matsuri ini dikatakan bermula pada abad ke-17 bagi meraikan kejayaan Ieyasu Tokugawa di Sekigahara dan diteruskan sebagai tanda kemakmuran pemerintahan Tokugawa semasa era Edo. Hari ini, ia diadakan bagi menghormati semangat di Kuil Kanda Myojin.

4. Festival Salji Sapporo

Festival Salji Sapporo atau Sapporo Yuki-matsuri ialah satu festival yang diadakan pada bulan Februari dan berlangsung selama seminggu. Pesta ini pada mulanya bermula sebagai acara sehari di mana enam pelajar sekolah tinggi membina enam patung salji di Odori Park pada tahun 1950.

Tetapi pesta ini mula menjadi sebutan apabila Angkatan Mempertahankan Diri Jepun (JSDF) yang berpangkalan di Makomanai menyertai festival berkenaan dan menghasilkan patung salji terbesar ketika itu dan ciri itu terus kekal sehingga hari ini.

Merupakan antara acara salji terbesar, tahun 2007 menyaksikan dua juta pengunjung mengunjungi festival berkenaan di tiga tapak iaitu Odori Park, Susukino dan Satoland. Festival ini juga menjadi tempat penganjuran Pertandingan Ukiran Salji Antarabangsa yang diadakan sejak tahun 1974.

5. Nebuta Matsuri (Aomori)

Nebuta Matsuri ialah satu lagi festival musim panas yang berlangsung pada setiap awal bulan Ogos di Aomori. Matsuri ini menarik paling ramai pelancong yang mencari pengalaman pesta musim panas di Jepun dan merupakan antara pesta terbesar di Tohoku.

Pesta ini sudah mendapat pengiktirafan termasuk Khazanah Budaya Rakyat Negara pada tahun 1980 dan sebahagian dari senarai 100 Soundscapes of Japan oleh Kementerian Alam Sekitar pada tahun 1996.

Perkataan
Nebuta ini berkemungkinan diambil dari kisah seorang jeneral Tohoku bernama
Aterui. Aterui menyatukan orang-orang Emishi yang dihalau keluar dari wilayah
mereka dan bertanggungjawab menewaskan angkatan pembesar Ki no Kasami seramai
50,000 orang di Sungai Kitakami sebelum mara ke Fuji, Shizuoka. Pasukan ini
menjadi duri dalam daging kepada Shogun Sakanoue no Tamuramaro selama 12 tahun
sebelum akhirnya ditewaskan.

Aterui kemudiannya dibawa ke Osaka dan dibenarkan bertemu dengan Sakanoue sebelum beliau dipenggal. Kepalanya menjadi bahan pameran kepada orang ramai sementara ahli keluarga dan para pengikutnya diarah menggali lubang-lubang besar di Tohoku sebelum mereka dicampak ke dalam dan ditanam hidup-hidup.

Justeru, pesta ini merujuk kepada Nebuta iaitu pengikut-pengikut Aterui dihalau kembali ke alam kematian dengan tanah sebagai penutup. Dan menurut versi ini, penari-penari akan menghentak tanah sambil membawa hiasan perarakan Sakanoue.

Semasa era Edo dan Meiji, hiasan perarakan yang besar tidak dibawa ke pesta kerana bimbang ia akan menjadi punca kebakaran. Larangan sama turut berkuatkuasa semasa Perang Dunia Kedua tetapi ditarik balik pada tahun 1944 demi membangkitkan semula moral rakyat yang merudum ketika itu.

Untuk tahun-tahun berikutnya, syarikat-syarikat besar (zaibatsu) menaja perarakan ini dan penekanan kemudiannya difokuskan kepada memberi suntikan tambahan kepada industri pelancongan tempatan. Dahulunya, hiasan ini dibina daripada buluh dan menggunakan lilin sebagai sumber cahayanya.

Namun dengan kemajuan teknologi, ia digantikan dengan wayar dan mentol lampu pendarfluor bagi mengurangkan risiko kebakaran. Hiasan perarakan nebuta semakin besar setiap tahun tetapi dengan halangan urban seperti wayar dan tiang elektrik, ini menyebabkan mereka terpaksa menambah lebar hiasan perarakan.

Hiasan-hiasan ini selalunya menampilkan watak-watak mitos dan dewa-dewi dari budaya China dan Jepun tetapi ada juga yang menampilkan personaliti popular atau watak dari televisyen.

6. Kishiwada Danjiri Matsuri
(Kishiwada, Osaka)

Danjiri Matsuri ialah festival pedati yang ditarik oleh peserta di mana ia berbentuk seperti kuil. Kereta angkut yang diperbuat daripada kayu ini turut dihiasi dengan ukiran-ukiran yang indah.

Bagi setiap pesta danjiri yang diadakan, menjadi tugas persatuan sesebuah tempat untuk memantau dan menyelia pedati mereka dan ia disimpan sehingga tempoh festival diadakan antara lewat September hingga bulan Oktober.

Apabila tempoh festival semakin hampir, ia akan dihias dengan pelbagai bentuk hiasan termasuk susunan bunga dan kad-kad sembahyang. Pada hari festival, pedati ini akan ditarik oleh peserta-peserta sekitar bandar dengan ketua persatuan memberi semangat dari atas pedati sambil diiringi oleh pemuzik yang memainkan melodi danjiri seperti pemain seruling dan pemain gendang taiko.

Danjiri Matsuri yang paling terkenal diadakan di Kishiwada, Osaka di mana ia dikatakan bermula pada awal abad ke-18 sebagai mensyukuri limpahan hasil tuaian di Fushimi Inara-taisha, Kyoto.

7. Tenjin Matsuri (Osaka)

Selain Gion Matsuri dan Kanda Matsuri, Tenjin Matsuri merupakan antara pesta tradisional terbesar di Jepun. Festival ini dikatakan bermula pada abad ke-10 dan hari ini berlangsung pada setiap 24 dan 25 Julai setiap tahun. Pesta ini dianjurkan oleh Kuil Tenmangu dan menghormati dewa utamanya, Sugawara Michizane iaitu dewa bagi para ilmuan.

Festival ini dimulakan dengan kuil mengadakan upacara menjemput dewa keluar dari kuil dan mengaraknya sekitar bandar, menganjurkan pelbagai aktiviti hiburan bagi menghiburkannya sebelum membawanya kembali ke kuil. Bagi penduduk tempatan, ini merupakan kesempatan terbaik untuk menikmati hari musim panas, memakai pakaian tradisional, melihat perarakan menarik dan menikmati suasana pesta yang menggembirakan.

Pada pagi hari pertama (24 Julai), satu upacara diadakan di Kuil Tenmangu disusuli dengan upacara ritual di sungai bagi memohon keamanan, keselamatan dan kemakmuran Osaka. Pada waktu tengah hari, paluan gendang dimainkan oleh pemain-pemain gendang yang memakai topi merah sebagai makluman persiapan untuk pesta sudah diselesaikan.

Pada hari kedua, dua perarakan diadakan iaitu perarakan darat yang membawa dewa Sugiwara Michizane dari kuil ke jalan-jalan sekitar Osaka dan perarakan air dengan bot-bot berhias melalui kawasan sungai sambil ditambah dengan persembahan bunga api pada waktu malam.

8. Yosakoi Matsuri (Kochi)

Yosakoi Matsuri ialah pesta tarian tradisional Jepun yang pertama kali diadakan di Kochi pada tahun 1954. Penari-penari tradisional yang terlibat dalam pesta ini menari tarian yang bersifat bertenaga kerana ia menggabungkan muzik tradisional dengan muzik bersifat kontemporari. Koreografi tarian ini selalunya membabitkan kumpulan besar.

Di Kochi, Yosakoi Matsuri ini berlangsung pada setiap bulan Ogos sejak tahun 1954 dan kumpulan-kumpulan penari bersama peserta-peserta yang membawa hiasan perarakan menari bersama. Bilangan peserta juga semakin bertambah setiap tahun dengan pada tahun 2005 menyaksikan penyertaan 10,000 peserta.

Festival itu turut menganjurkan pertandingan tarian yosakoi dengan menyertakan syarat wajib menggunakan clapper naruko dalam tarian, sebarang susunan muzik diterima tetapi ia mesti mengandungi satu elemen muzik Yosakoi Naruko Dancing dan bilangan kumpulan penari tidak melebihi 150 orang. Festival ini amat popular di dalam dan luar negara dari Tokyo dan Sapporo hinggalah Malaysia dan Indonesia.

9. Tanabata Matsui (Sendai,
Miyagi)

Tanabata atau Festival Bintang ialah sebuah festival tradisi Jepun yang diambil Festival Qixi China. Ia bagi meraikan pertemuan dewa dan dewi Orihime dan Hikoboshi. Menurut cerita rakyat Jepun, galaksi Bima Sakti merupakan pemisah antara dua kekasih ini dan mereka hanya boleh bertemu pada hari ketujuh bulan ketujuh bulan dalam kalendar bulan-matahari.

Tarikh penganjuran festival ini berbeza-beza mengikut wilayah negara tetapi selalunya bermula pada 7 Julai. Sambutan ini selalunya diadakan antara Julai dengan Ogos setiap tahun. Festival ini dikatakan diperkenalkan Maharani Koken pada tahun 755 Masihi.

Antara perkara tetap yang dianjurkan bagi setiap festival Tanabata ialah pertandingan perhiasan Tanabata, perarakan dan kemunculan gerai-gerai makanan tradisi. Selain popular di seluruh negara, ia juga turut dianjurkan di luar negara seperti Sao Paolo dan Los Angeles.

10. Hakata Gion Yamakasa
(Fukouka)

Festival yang berkisar tentang Kushida Jinja ini menjadi terkenal berikutan perlumbaan menarik Kakiyama, sebuah kereta berhias seberat satu tan dan para peserta berlumba menariknya sekitar jalan-jalan Fukouka. Sementara satu lagi hiasan bernama Kazariyama ialah satu hiasan perarakan setinggi 13 meter dan selalunya berdasarkan pelbagai peristiwa bersejarah atau mitos sejarah Jepun.

Festival ini dikatakan sudah berlangsung sejak 770 tahun lalu dan menarik sejuta pengunjung setiap tahun. Selain disenaraikan sebagai sebahagian daripada Khazanah Budaya Rakyat Negara pada tahun 1979, ia juga menjadi sebahagian daripada 100 Soundscapes of Japan pada tahun 1996.

RUJUKAN:

1.
TsunaguJapan.com. (2019). 10 Popular Japanese Festivals. https://www.tsunagujapan.com/10-popular-japanese-festivals/

2.
JapanGuide.com. Gion Matsuri. https://www.japan-guide.com/e/e3942.html

3.
JapanGuide.com. Tenjin Festival (Tenjin Matsuri). https://www.japan-guide.com/e/e4023.html


Mengapakah Korea Utara Dan Selatan Berpecah

Pembahagian Korea adalah tragedi yang masih menghantui bangsa Korea. Orang Korea adalah satu bangsa, satu negara, satu bahasa sejak 1,000 tahun yang lalu lagi, bermula dengan pemerintahan dinasti Goryeo/Koryo (918-1392) dan kemudian Joseon/Choson (1392-1910), sebelum dijajah oleh Jepun pada tahun 1910.

Selepas Jepun kalah dalam Perang Dunia Kedua, Soviet Russia dan USA masing-masing ingin menguasai Semenanjung Korea yang begitu strategik dari segi geopolitik. Pada tahun 1948, Soviet melantik proksi yang bernama Kim Il-Sung untuk memerintah utara Korea dan mendirikan “Democratic People’s Republic of Korea” (DPRK), USA pula melantik proksi yang bernama Syngman Rhee untuk memerintah “Republic of Korea” (ROK) di selatan. Maka terbentuklah dua Korea. DPRK berideologi komunis. ROK berideologi kapitalis.

Pada tahun 1950, DPRK menyerang ROK (ada yang kata ROK menyerang dahulu) maka tercetuslah Perang Korea selama 3 tahun. Setelah 2,500,000 nyawa anak Korea dikorbankan semata-mata untuk memuaskan nafsu kuasa Komunis dan Kapitalis, DPRK dan ROK bersetuju untuk gencatan senjata dan menjadikan selarian ke-38 utara (Parallel 38 North) sebagai garis sempadan dan DMZ (Demilitarized Zone) dibentuk sebagai zon penampan.

Bangsa Jerman pun pernah ditimpa nasib yang sama apabila ia dibahagikan kepada Jerman Barat di bawah kuasa USA/NATO dan Jerman Timur di bawah kuasa Soviet. Cuma bangsa Jerman lebih bernasib baik kerana orang Jerman tidak bunuh-membunuh sesama sendiri. Perang Korea meninggalkan trauma psikologi yang cukup besar ke atas bangsa Korea: abang berperang dengan adik, suami berpisah dengan isteri. Nak tahu betapa tragisnya perang saudara ini, boleh tonton filem “Taegukgi” (2004).

Mengapa Jerman dapat bersatu kembali pada tahun 1990, Korea masih berpisah?

Punca utama ialah sikap rejim DPRK. Pada tahun 1998, ROK memperkenalkan “Sunshine Policy” untuk berbaik-baik dengan DPRK. ROK memberi bantuan ekonomi kepadanya. Kedua-dua Korea menjunjung bendera yang sama pada Olimpik 2000 dan 2004. Namun Sunshine Policy berakhir apabila Kim Jong-il melancarkan peluru berpandu pada tahun 2006. Motif perbuatan Kim Jong-il masih menjadi misteri, kemungkinan besar ia adalah untuk “blackmail” USA. Hubungan dua Korea semakin tegang selepas tahun 2010 apabila DPRK menenggelamkan kapal tentera laut ROK bernama Cheon-an dan mengebom Pulau Yeongpyeong di Korea Selatan.

Kedua ialah peranan kuasa-kuasa besar di sekeliling dua Korea: Jepun, China, Russia, USA. Bangsa Korea bernasib malang kerana ditakdirkan menjadi tersepit di kalangan mereka. Disebabkan keadaan Korea yang berpecah lebih menguntungkan mereka, maka mereka mahu melambat-lambatkan proses penyatuan semula Korea.

Jepun tidak mahu Korea bersatu kembali kerana Korea yang bersatu akan menjadi pesaing yang hebat kepada Jepun. Jepun juga risau Korea yang bersatu akan bergabung dengan China, menjadi ancaman kepadanya.

USA tidak mahu Korea bersatu kembali kerana hubungan pakatan dengan ROK membolehkannya menempatkan tenteranya di Semenanjung Korea, posisi yang paling hampir dengan China. Kalau DPRK tidak wujud lagi, apa alasan tentera USA nak duduk di situ lagi?

China tidak mahu Korea bersatu kembali kerana ia bimbang Korea yang bersatu akan condong kepada US. Keadaan sekarang adalah lebih baik di mana DPRK menjadi penyangga (“buffer”) antaranya dan USA.

Russia tidak mahu Korea bersatu kembali kerana ia khuatiri akan wujudnya gabungan China dan Korea yang bersatu. Gabungan ini akan menyekat pengaruh Russia di sebelah timur Siberia.

Orang Korea pun sedar negara-negara jiran hanya ingin mengambil kesempatan ke atas mereka, dan tanggapan “jiran jahat” ini telah membentuk psikologi bangsa Korea yang unik iaitu “uri” (kekitaan) dan “han” (dendam).

“Uri” (우리) adalah perasaan cinta, keakraban dan kepercayaan sesama orang Korea. Disebabkan pengalaman sejarah yang pahit, orang Korea ini tidak akan sesekali percaya dengan orang asing, tidak kira betapa baik pun orang asing itu. Dan sebaliknya pun juga, orang Korea boleh menerima orang Korea, tidak kira betapa jahatnya. Sebab itu, tidak kira betapa agresifnya rejim DPRK, majoriti orang ROK masih bersimpati dengan DPRK dan melihat USA sebagai pihak yang bersalah.

“Han” (한 ; 恨) adalah perasaan dendam yang terpendam. Dendam kerana orang Korea merasa dirinya telah dizalimi oleh kuasa-kuasa besar di sekeliling (terutamanya Jepun); pendam kerana orang Korea sedar diri mereka itu lemah dan tidak mampu untuk membalas dendam di peringkat geopolitik. Jadi, orang Korea menyalurkan perasaan dendam ke perkara-perkara lain: ekonomi, pendidikan, teknologi, seni, sukan. Dalam bidang-bidang ini, mereka sentiasa menjadikan Jepun sebagai “musuh” untuk diatasi dan dikalahkan.

Kehidupan orang Korea adalah sebuah tragedi, tragedi ini berpunca daripada keadaan geopolitik mereka. Bilakah tragedi ini akan berakhir?

NOTA: Orang Korea jarang memanggil negara mereka sebagai Korea (berasal dari cara orang Eropah menyebut “Goryeo/Koryo”). Orang ROK menamakan negara mereka “Hanguk/Hankuk” (ringkasan Daehan Minguk yang bermaksud Republik Korea) manakala DPRK masih mengguna nama “Joseon/Choson” (nama penuh DPRK dalam Bahasa Korea ialah Joseon Minjujuui Inmin Gonghwaguk).

Bacaan terbaik tentang sejarah dan geopolitik Korea:
Bruce Cumings, Korea’s Place in the Sun (2005)
Don Oberdofer, The Two Koreas (2013)


Keju Berbahaya Yang Itali Sendiri Haramkan

Siapalah yang tidak kenal Itali. Negara ini sangat popular dengan pasta, piza dan vespa. Penggiat sejarah pula mengenali Itali dengan nama-nama hebat seperti Amerigo Vespucci, John Cabot dan Marco Polo.

Peminat bola sepak melihat Itali dengan nama Francesco Totti, Gianlugi Buffon dan Giorgio Chiellini. Pengurus yang membawa piala Liga Perdana Inggeris pertama ke Stadium Etihad (Manchester City) juga berbangsa Itali.

Itali juga hebat dengan pengeluaran macam-macam jenis keju. Rakyat Malaysia mungkin tahu tentang cheddar, mozarela, parmesan dan sebagainya. Tetapi rakyat Itali sendiri tidak mungkin menyenaraikan semua keju yang dibuat negara.

Kerana Itali mempunyai 2,500 jenis keju yang 500 daripadanya bertaraf antarabangsa. 77 jenis keju berasal hanya daripada wilayah Lombardy. Dan Parmiagiano-Reggiano hanya boleh dibuat di Parma.

Macam-macam jenis keju… yang boleh dimakan begitu saja.

Tetapi ada satu keju yang sebenarnya diharamkan Itali sendiri. Malah bukan Itali saja yang melarang jualannya. Seluruh Kesatuan Eropah menetapkan den.da berat bagi sesiapa yang didapati menjual (Frauenfelder, 2005).

Keju ini ialah casu martzu yang bermaksud “keju busuk”, berasal daripada Pulau Sardinia yang memanggilnya “casu frazigu”.

Apa Sebab Ia Busuk?

Konsep syurga neraka sesuai dijadikan kiasan untuk memahami dunia keju. Diulangi semula, sekadar kiasan. Kalau keju-keju sedia ada yang terkenal dianggap “ahli syurga”, casu martzu memang “ahli neraka”.

Ia memang teruk, tambah pula bagi sesiapa yang takut pada serangga. Kerana itulah kaedah pembuatannya, walaupun sangat rumit.

Casu martzu tidak dibuat dengan cara penapaian biasa. Ramuannya bermula dengan susu kambing yang dibuat keju pecorino terlebih dahulu.

Siap saja, pembuat keju akan menebµk lubang untuk laluan lalat skipper (spesis piophila casei).

Pelik, bukan? Serangga yang menjeaskan makanan sekarang dialu-alukan? Sebab itulah dikiaskan “ahli neraka”, sebab casu martzu memang terbalik kalau dibandingkan dengan fitrah pemakanan lain.

Lalat betina akan bertelur dalam casu martzu. Seekor lalat mampu mengeluarkan lebih daripada 500 biji telur setiap kali (Berenbaum, 1993). Apabila menetas, ulat lalat ini akan memakan keju dari dalam.

Asid daripada sistem pencernaan lalat akan “merungkaikan” lemak keju ini, sekali gus melembutkan tekstur untuk dimakan. Cuma apabila siap, casu martzu masih mengandungi ribuan ulat lalat.

Kalau berasa diganggu, ulat ini boleh melompat 15 sentimeter tinggi. Sesetengah orang yang membeli casu martzu tidak suka makan ulat. Jadi mereka akan menyimpan casu martzu dalam sebuah bungkusan bertutup.

Tanpa oksigen, semua ulat akan lompat menggila sampai boleh dengar bunyi mereka mela.nggar bungkusan. (Hay, 2020). Cara ini tidak relevan jika pembuat keju menggunakan centrifuge, yang akan memusing keju dengan laju untuk menggabungkan ulat dan keju hingga sebati.

Masalah Kesihatan

Selagi ada permintaan, makanan terlarang tetap ada pelanggan. Kalau tidak boleh dibeli secara terbuka, mesti orang akan membeli dalam pasaran gelap.

Casu martzu hanya boleh dibeli melalui pasaran gelap, mahal dan tidak terjamin selamat (Trofimov, 2000).

Pasaran gelap menjana pendapatan konsisten dalam lingkungan €2 hingga €3 juta. Walaupun ada usaha untuk memintas sekatan (dengan cara mengisytihar makanan tradisional), casu martzu masih tidak dijual secara terbuka. Kerana ramai khuatir tentang keselamatannya.

Ulat ini dipercayai mampu menyebabkan masalah kesihatan. Terdapat kebarangkalian tinggi yang ulat ini tidak ma.ti dalam mulut semasa keju dikun.yah. Semasa dalam perut, ia boleh menced.erakan usus – tetapi ini masih lagi dalam teori, kerana jualan casu martzu tidak dibenarkan. Mungkin banyak kes akan dilaporkan, jika keju ini dijual secara terbuka.

Namun bagi yang meminati keju ini, mereka sanggup mengambil ris.iko. Casu martzu mempunyai rasa yang kuat sampai lekat dalam mulut walaupun selama berjam (Petroni, 2021). Dan ramai orang di Sardinia menyukai casu martzu… dan pada masa yang sama, ramai juga membencinya.

RUJUKAN:

Berenbaum, M. (1993). Ninety-nine more maggots, mites and munchers. University of Illinois Press. Halaman 10-14.

Frauenfelder, M. (2005). Most Rotten Cheese. The World’s Worst: A Guide of the Most Disgusting, Hideous, Inept and (ditapiskan) People, Places and Things on Earth. Chronicle Books. Halaman 22-23.

Hay, M. (2020, Mac 31). The secret (ditapiskan) behind the world’s most (ditapiskan) cheese. The Outline.

Petroni, A. (2021, Mac 19). Casu marzu: The world’s most (ditapiskan) cheese. CNN.

Trofimov, Y. (2000, Oktober 23). As a cheese turns, so turns this tale of many a maggot – crawling with worms and illicit, Sardinia’s ripe percorinos fly in the face of edible reason. Wall Street Journal. 236 (37).


Bagaimana Hitler Bangkit Berkuasa?

Setelah tamat Perang Dunia Pertama dengan kemaraan kuasa Bersekutu (Perancis, British, Rusia, dan beberapa negara kecil) pada tahun 1918, Jerman melihat kemenangan tidak mampu dicapai lagi. Mereka tandatangan perjanjian gencatan senjata sekaligus menamatkan peperangan.

Pada masa ini, kuasa jajahan Jerman di wilayah-wilayah jajahannya tumbang, sekaligus menimbulkan rusuhan dalam kalangan rakyat Jerman yang takut akan kebangkitan revolusi Komunis di wilayah (penggunaan perkataan wilayah sebab sistem negara yang masih belum rasmi sehinggga tertubuhnya PBB, debatable definition anyway) mereka.

Parti-parti politik besar Jerman pada masa itu menyokong rusuhan tersebut lalu tertubuhnya Republik Weimar. Republik ini merupakan pra-pertubuhan negara Jerman yang berdiri dari tahun 1919 hingga 1933. Perkara penting yang dilakukan oleh republik ini adalah memastikan gencatan senjata dilakukan seperti yang termaktub dalam perjanjian dengan kuasa Bersekutu.

Disebabkan kekalahan dalam peperangan serta kehilangan wilayah jajahan, Jerman telah menanggung hutang yang tinggi dan diminta membayar pampasan. Hal ini semakin menerukkan ekonomi Weimar yang sememangnya telah teruk. Segala kekalahan peperangan, kejatuhan ekonomi dan kehilangan wilayah jajahan ini dilihat sebagai sesuatu yang memalukan dalam kalangan Nasionalis.

Untuk pengetahuan semua, rakyat Jerman masa itu sememangnya mempunyai semangat nasional yang tinggi. Bagi mereka maruah, kedaulatan dan keagungan negara adalah sangat penting. Kita boleh lihat unsur-unsur ini dalam buku Hitler, Mein Kampf. Golongan nasionalis percaya Jerman mampu menang dalam peperangan sekiranya mereka tidak dimanipulasi dan dikhianiti oleh ahli politik.

Kemelesetan dan kejatuhan Jerman ini menjadikan Hitler begitu obses dengan Yahudi, lalu meletakkan segala kesalahan di bahu Yahudi. Macam kitalah, semua salah Yahudi. Untuk pengetahuan, Yahudi memang selalu dipersalahkan dalam banyak perkara. Malah, ketika kejadian wabak Black Death pada kurun ke-15M, Yahudi turut dibunuh beramai-ramai kerana dipersalahkan menyebarkan wabak tersebut.

Paranoid Hitler terhadap Yahudi telah menjadi salah satu idea utama dalam ucapannya, dan sememangnya ia diterima oleh masyarakat yang ramai anti-semitik. Bermacam teori konspirasi yang muncul terhadap komuniti Yahudi pada masa itu. Walaupun Yahudi telah berasimilasi dengan rakyat Jerman, rakyat Jerman masih melihat mereka sebagai orang luar. Segala teori tersebut muncul kerana kemarahan, ketakutan dan paranoid terhadap komuniti tersebut. Dan ia tidak selalunya berfakta dan benar.

Hitler menyertai sebuah parti kecil nasionalis, Nazi, lalu lama-kelamaan menjadi ketua parti tersebut dan dapat mengumpulkan penyokong yang ramai dengan retoriknya. Retoriknya penuh dengan kebencian dan prejudis terhadap kaum yang bukan bangsa Jerman. Malah, Nazi sendiri menolak idea komunism dan kapitalism yang dituduh merupakan konspirasi Yahudi untuk menghancurkan Jerman.

Nazi cuba untuk menjatuhkan Republik Weimar setelah mendapatkan ramai sokongan. Tetapi tidak lama selepas itu, Nazi diharamkan dan Hitler dipenjarakan atas tuduhan mengkhianati kerajaan. Setelah dibebaskan, Hitler menyambung kembali gerakannya. Pada tahun 1928, berlakunya kemelesatan ekonomi secara besar-besaran, menjadikan Kerajaan Amerika mengeluarkan semua aset mereka daripada Jerman lalu mengakibatkan ekonomi Jerman semakin teruk.

Apa lagi, Hitler ambil kesempatan ini untuk mendapatkan pengaruh rakyat dengan menjanjikan untuk kembalikan kegemilangan Jerman. Antara faktor lain menyebabkan Nazi semakin mendapat sokongan adalah kerana Parti-parti besar tidak mampu menangani krisis dan parti-parti pihak lawan pula sering mengalami konflik dalaman. Ini menjadikan Hitler mampu menandingi kerusi Presiden untuk kerajaan dengan jumlah undian di tangan penyokongnya.

Walau bagaimanapun, ketika pemilihan presiden pada tahun 1932, Hitler tetap tewas. Tewas di tangan Von Hidenburg. Tetapi yang menariknya, Hidenburg diyakinkan oleh penasihatnya supaya mengambil Hitler masuk dalam kabinet kerajaan supaya populariti Hitler dapat digunakan untuk melaksanakan agenda mereka. Hitler dilantik sebagai Kaunselor.

Walaupun Kaunselor hanyalah Ketua Parlimen, bermula dari sinilah Hitler mula mengembangkan kuasa dan kedudukannya. Kebangkitannya telah menimbulkan ketakutan dalam kalangan Komunis untuk bangkit.

Macam kes Augustus Caesar ketika menjadi Konsul Empayar Rom, Hitler telah menggunakan peristiwa letupan bangunan parlimen sebagai alasan untuk mendapatkan kuasa kecemasan. Kuasa kecemasan ini adalah kuasa mutlak yang diberikan oleh penguasa apabila berlaku sebarang kecemasan. Tiada demokrasi dan Hitler berkuasa penuh. Dengan kuasa ini, Hitler telah mengharamkan pelbagai penerbitan media. Parti-parti besar yang memberikan ancaman kepadanya turut diharamkan. Undang-undang anti-Yahudi diluluskan.

Kematian Hidenburg pada waktu Hitler berkuasa penuh telah jelas tiada lagi pemilihan presiden yang baru. Kebangkitan Hitler pada tahun-tahun berikutnya menimbulkan amaran bahawa betapa lemahnya demokrasi apabila menghadapi rakyat yang kecewa dan marah. Penguasa pula sanggup menaikkan kemarah tersebut dan mengeksploitasi ketakutan tersebut.

Hitler adalah punca tercetusya Perang Dunia Kedua. Tetapi dia kalah juga dalam perang dunia tersebut. Apa kau nak bangga dengan Hitler ini. Pemilihan presiden pun kalah, perang dunia pun kalah.

Sumber: TED-Ed


Menggores Darah Kesetiaan Di Muka Ketidakadilan

Langkahku tetap tidak berganjak biarpun keris sultan menusuk rusukku bersama kemurkaan baginda; biarpun sejuta fitnah dilemparkan kepada namaku. Darah kesetiaanku tetap mengalir menjadi laut dan laut ketulusanku diharapkan menjadi rahmat yang melindungi takhta sultan. Dirgahayu sultanku!

Itulah kesetiaan yang tidak berbelah bagi seseorang pembesar terhadap tuannya biarpun fitnah yang disumbatkan di dalam dada itu begitu mendera nurani sehingga dia masuk ke liang lahad. Ketika sultan menanyakan pendapat Bendahara: menanyakan permaisuri yang sesuai diperisteri, kewajaran mendapatkan sesebuah negeri untuk menjalin hubungan diplomatik, jawab yang disambut pasti sembah bendahara yang berbunyi:

“Apa-apa titah tuanku patik junjung di atas batu jemala yang hina.”

Kemudian, dengan besar hatinya, sultan akan mengerahkan rakyat-rakyat, pembesar-pembesar menyediakan perahu untuk belayar. Pembesar begini mungkin dipandang tidak berpendirian berpandukan neraca pertimbangan kini tetapi sebenarnya, dapat dipahami bahawa pembesar memandang titah atau cadangan sultan sebagai sesuatu yang sangat berharga yang datang daripada akal sultan yang teramat bijaksana.

Di ambang kematian dan keporak-perandaan, jiwa manusia yang penuh dengan janji-janji seteguh gunung terpasak tiba-tiba melemah, mengecut dan ingin lari. Ketakutan yang amat sangat menghantui diri: dia takut berhadapan dengan darah, kederitaan ketika rusuk ditembus lembing, musuh yang berwajah bengis dengan senjata yang berkilat hujungnya yang tajam. Itu fitrah manusia.

Walau bagaimanapun, pembesar Melaka yang bernama Bendahara Tepok telah mencipta sejarah. Nama asal Bendahara Tepok itu Bendahara Paduka Raja. Beliau digantikan kepada Bendahara Tun Mutahir oleh Sultan Mahmud Syah. Walau bagaimanapun, oleh sebab keuzurannya, pentadbirannya tidak cekap. Beliau hanya termenung di atas kerusi roda; berhadapan dengan pintu balainya setiap hari sahaja dan ketika orang hendak menghadapnya, mereka menghadapnya di pintu balai itu juga (A. Samad Ahmad, 2015:259).

Sekalipun tulang sudah rapuh, usia sudah merampas keperkasaan mudanya, jiwanya terlalu kental. Sewaktu Peringgi atau tentera Portugis merempuh tembok Melaka, ingin menyerang dan merobohkan istana Melaka, Bendahara Tepok yang hanya mampu duduk di kerusi dengan giginya yang tinggal sebiji, dua biji sanggup berteriak untuk menyeru hulubalang memperlanggarkan tubuhnya yang kurus dan lemah itu kepada Peringgi sebagai tanda bakti terakhirnya yang kerdil kepada kerajaan Melaka. Hamba sudah menghampiri maut. Jadi, biarlah hamba menghadapi maut dalam sinar yang mulia kerana biar putih tulang, jangan putih mata!

Kesetiaan Bendahara Tepok yang menggores darah kesetiaan tua terakhirnya memang mengundang gerimis di dalam mata yang membaca cetera itu. Terbayanglah suaranya yang kuat tetapi parau dan tubuh yang kurus dan lemah yang mengamuk ingin dilontarkan kepada musuh itu.

Gajah mati meninggalkan gading, harimau mati meninggalkan belang, manusia mati meninggalkan nama. Bendahara Tun Mutahir pula mati meninggalkan harta; harta bukan untuk anak cucunya tetapi untuk sultan. Biarpun dihadapkan ke muka pengadilan oleh fitnah pembesar, Tun Mutahir tetap tenang mewasiatkan emasnya kepada Sultan Mahmud Syah sebelum diperintah dibunuh baginda (A. Samad Ahmad, 2015:258). Dia sanggup berwasiat demikian kerana kesetiaan yang masih mengalir dalam jiwanya yang tidak menderhaka.

Sebelum itu, dalam peristiwa pembicaraan mahkamah antara Nina Sura Dewana dengan Raja Mendeliar tentang kewangan, Bendahara Tun Mutahir diemasi Nina Sura Dewana kerana Nina Sura Dewana takut bahawa Raja Mendeliar yang kaya itu merasuahi Tun Mutahir, berpakat dengan Tun Mutahir untuk menuduh diri di mahkamah nanti, maka dia mengambil langkah pertama untuk memikat hati Bendahara Tun Mutahir dahulu. Tun Mutahir menganggap emas sebagai tanda persahabatan sahaja.

Tiba-tiba, pada suatu hari, muncullah Kitul yang mengunjungi Raja Mendeliar. Kitul mendakwa bahawa Nina Dewa Surana merasuahi Bendahara Tun Mutahir untuk berpakat membunuh Raja Mendeliar. Kitul sengaja mengambil kesempatan ini untuk memfitnah Tun Mutahir supaya hutang wangnya terhadap Raja Mendeliar dihapuskan dan dihalalkan. Raja Mendeliar yang percaya buta tuli itu lekas tersenyum licik, menghalalkan segala hutang Kitul. Di hadapan Sultan Mahmud Syah, Raja Mendeliar mencipta fitnah, menuduh bahawa Bendahara Tun Mutahir telah menerima emas untuk menggulingkan Sultan Mahmud Syah. Sultan Mahmud Syah yang memang berdendam akan Bendahara Tun Mutahir itu lekas menjatuhkan perintah hukum mati tanpa usul periksa.[i]

Pada kebiasaannya, seseorang akan menjerit-jerit untuk menyucikan noda fitnahnya. Namun demikian, Bendahara Tun Mutahir tetap diam dan sabar menjalani ujian ini. Sambil hati mencurahkan air mata lara kerana sultan yang tidak mengerti kemuliaannya, Tun Mutahir tenang menjalankan amanah akhirnya, mempertahankan maruahnya sebagai pembesar yang setia dengan memulangkan harta diraja kepada Sultan Mahmud Syah.

Sekiranya hendak mati, biarlah hamba mati dalam kesucian tanpa berhutang. Akan hamba pulangkanlah harta karun yang dikaut dari istana. Daripada peristiwa yang mengharukan hati ini, gerangannya tidak dapat terduga oleh kita lagilah dalamnya ketaatan pembesar istana terhadap pemerintah yang tidak pernah lekang.

Kalau seseorang membunuh anak anda, apakah yang anda rasai? Tentulah amarah membakar kewarasan sehingga diri ingin lepas daripada segala belenggu aturan dan adat, menjadi Tuhan untuk menghakimi, membunuh si sial itu. Namun begitu, kegilaan begitu tidak terjadi pada Tun Perak, bendahara Sultan Mansur Syah. Alkisah Sultan Mansur Syah ada seorang putera yang bernama Raja Muhammad. Pada suatu hari, anak Tun Perak, Tun Besar dan kawan-kawannya sedang menyepak raga. Apabila Raja Muhammad lalu di tepi mereka, Tun Besar tidak sengaja menyepak bola raga itu ke destar Raja Muhammad. Muka Raja Muhammad serta-merta merah padam kerana kejatuhan destar bermaksud kejatuhan martabatnya yang tinggi.

Maka apa-apa balas di neraka nanti sudah tidak dipedulikannya lagi; kini, hatinya hanya menurut kata-kata hantu dan setan yang ingin membantunya menghapuskan keaiban yang sungguh mencemari darjat luhurnya. Suatu tikaman terus menerobos hulu hati Tun Besar. Maka gemparlah anak buah Tun Perak; semua anak buahnya keluar dengan senjata masing-masing, ingin membalas dendam atas kematian Tun Besar. Tun Perak yang tergamit oleh kebingitan ini terus hairan akan hal berlengkap semua anak buahnya.

Ketika mengetahui bahawa anaknya dibunuh oleh Raja Muhammad, Tun Perak tidak sempat mengumpulkan dendam dalam hati kerana beliau lebih kaget akan pemberontakan anak-anak buahnya yang sudah melupai darjat diri dalam masyarakat.

“Hei! Hei! Hendak derhakakah ke bukit? Hendak derhakakah ke bukit? Nyiah! Nyiah! Kamu semua; nyiah! Kerana istiadat hamba Melayu tiada pernah derhaka. Tetapi akan anak raja seorang ini, janganlah kita pertuan (A. Samad Ahmad, 2015:153).”

Sultan Mansur Syah memang sangat murka akan perbuatan melulu puteranya. Akhirnya, Tun Perak yang berhati selapang laut itu hanya menyuruh rakyat Melaka jangan bertuankan Raja Muhammad. Seluruh bumi Melaka menolak Raja Muhammad. Oleh itu, Raja Muhammad dirajakan di Pahang. Pada pendapat saya, kehilangan anak sudah begitu menyayat hati, lebih-lebih lagi anaknya mati atas peristiwa remeh sahaja namun bapanya masih begitu waras dan setia kepada jawatannya dan menyedari kedudukannya di sisi sultan! Generasi muda yang selalu mengutuk pemimpin negara, guru besar dan guru-guru harus insaf dan berasa malu terhadap diri yang selalu mengambil ringan tanggungjawab berat pemimpin kita walhal pembesar Melayu dahulu sanggup mempertahankan ketaatannya  kerana menghormati sultan sebagai tiang seri negara!

Saya tidak pernah sesedih begitu ketika membaca tragedi ini. Ketundukan Seri Nara Diraja dan Seri Wak Raja kepada Sultan Mahmud Syah pada masa kelarian daripada serangan Portugis sungguh membuat bahawa pembaca menumbuk-numbuk dadanya sambil marah dalam tangisan:

“Mengapakah Seri Nara Diraja dan Seri Wak Raja masih sanggup melayan Sultan Mahmud Syah si penjahat itu begitu baik?” Sebermula Sultan Mahmud Syah lari ke Gunung Bintan dengan pegawainya, Seri Nara Diraja, Seri Wak Raja[ii] dan dua orang puteranya, Raja Muzaffar dan Raja Ali serta isterinya, Tun Fatimah/Raja Perempuan dan dua orang puterinya, Raja Putih dan Raja Khadijah. Sehingga sampai di sebuah air terjun gunung itu, Sultan Mahmud Syah tidak larat berjalan lagi malah berasa sangat lapar. Rata-rata orang terseksa oleh perutnya yang semakin leper.

Oleh itu, Sultan Mahmud Syah pun menitahkan Tun Hamzah (Seri Nara Diraja) mencarikan baginda dan permaisuri serta anak-anak baginda nasi. Biarpun ayahnya, Seri Nara Diraja dibunuh oleh Sultan Mahmud Syah dalam peristiwa fitnah Raja Mendeliar terhadap Tun Mutahir, Tun Hamzah masih tersenyum dalam kesyukuran bahawa dia masih berada di landasan tidak memberontak yang wajar lalu berlapang dada; memaafkan kesilapan lalu Sultan Mahmud Syah dengan hanya berkata kepada Seri Wak Raja: “Hei Seri Wak Raja, siapakah yang membunuh ayah kita berdua? Bukankah sultan ini? Inilah masa bahawa kita membalas kasih Sultan Mahmud Syah akan bapa kita itu. Baginda, permasuri dan putera puterinya sangat lapar sekarang, jom kita cari nasi yang hangat.”

Malu; malulah Sultan Mahmud Syah yang mendengar kata Seri Nara Diraja itu! Keterharuan ini tidak berhenti setakat ini sahaja. Seri Wak Raja dan Seri Nara Diraja yang sudah dibutakan oleh kesetiaan kepada pemerintah itu sanggup membuang maruah diri dengan mencuri periuk tembaga dan ikan bakar tiga orang perempuan di suatu sudut Gunung Bintan sehingga sanggup menahan herdikan tiga orang perempuan yang sungguh memalukan mereka: “Lihatlah Orang Kaya Seri Waja Raja, menyamun nasi orang! Malu pun tiada, anak Bendahara menyamun (A. Samad Ahmad, 2015:282)!”

Ketaatan itu meleleh sehingga Seri Nara Diraja sanggup tunduk kepada pembunuh bapanya, mencuci pembunuh bapanya, seperti adat istana dahulu! Darah dendam Seri Nara Diraja disucikan dengan kesetiaan kepada sultan dan iman bahawa Allah akan mengadili segala-galanya di akhirat nanti! Ketaatan yang tidak pernah berganjak ini mengail air mata Sultan Mahmud Syah.Layaklah Seri Nara Diraja dan Seri Wak Raja diangkat sebagai pahlawan berjasa yang akan diingat sampai bila-bila; yang menjiwai wasiat Sultan Mansur Syah: “Rakyat itu umpama akar dan raja itu umpama pohon; jikalau tiada akar nescaya pohon tiada akan dapat berdiri (A. Samad Ahmad, 2015:172).”

Selanjutnya, kita menyaksikan seorang pembesar yang hanya bertuankan seorang raja sahaja, raja lain tidak hendak dipertuannya—lebih relalah dia dibunuh oleh raja baharu jika dia terpaksa bertuankan raja baharu itu! Tun Ali Hati enggan menerima Sultan Mahmud Syah sebagai sultan baharu yang patut dipertuannya setelah Sultan Ahmad Syah dibunuh. Dulu, Sultan Ahmad Syah dinaikkan ke takhta oleh ayahandanya sendiri Sultan Mahmud Syah. Tun Ali Hati pegawai muda bawah pemerintahan Sultan Ahmad Syah. Sultan Ahmad Syah sangat mengasihi Tun Ali Hati.[iii] Setelah Sultan Ahmad Syah dibunuh oleh Sultan Mahmud Syah[iv], Sultan Mahmud Syah mengumpulkan semua hamba Sultan Ahmad Syah lalu mengurniai mereka untuk menambat hati mereka supaya mereka menghambakan diri kepada baginda.

Semua orang begitu mudah berpaling tadah daripada Sultan Ahmad Syah kepada Sultan Mansur Syah kecuali Tun Ali Hati. Tun Ali Hati berasa jelik akan kesetiaan pegawai-pegawai istana yang begitu tohor. Dulu, mereka mengampu Sultan Ahmad Syah; kini, zaman sudah beredar, gunung sudah lain rupanya dan pembesar-pembesar ini bergantung pada gunung lain yang terteguh pada masa itu pula! Dia tetap akan pendirian bahawa sekiranya seseorang hamba itu sudah bertuankan seorang raja, selama-lamanya hamba itu milik raja itu sahaja. “Lebih relalah aku mati jika bertukar tuan!” Tun Ali Hati berterus terang di hadapan Sultan Mahmud Syah. Berkali-kalilah Sultan Mahmud Syah memujuknya bahawa baginda akan melayannya sebaik layanan Allayharham Sultan Ahmad Syah namun Tun Ali Hati masih merayu Sultan Mahmud Syah membunuhnya. Akhirnya, Tun Ali Hati mati dengan seketul hati yang masih terpaut pada kasih Allayarham Sultan Ahmad Syah.

Sebagai natijah, saya tidak tahu hendak mengatakan apa lagi. Saya sudah bungkam sepenuh-penuhnya oleh roh mereka yang luar biasa. Pada mulanya, memanglah aku mengedutkan dahi sambil mencaci kebebalan mereka terhadap sultan berbudi hina yang tidak layak dibela. Namun begitu, setelah menaakul tindakan mereka, saya terhantuk oleh kesedaran; bungkam dalam kekaguman. Adakah mereka bebal dan berdosa kerana melindungi pemerintah yang zalim? Adakah mereka wajar disebut zaman-berzaman atas kesetiaan yang tetap digores dan amanah yang tetap dipikul erat di atas pundak di muka ketidakadilan? Terpulang kepada andalah penilaian pembesar-pembesar itu. Yang bergema di telinga saya kini hanya sumpah Bendahara Tun Mutahir: “Adat Melayu tidak pernah derhaka.”

Rujukan

A. Samad Ahmad. (2015). Sulalatus Salatin Sejarah Melayu edisi pelajar. Kuala Lumpur: Dewan Bahasa dan Pustaka.

Nota Hujung:

[i]  Sultan Mahmud Syah menyimpan dendam terhadap Bendahara Tun Mutahir kerana Tun Mutahir
tidak rela mengahwinkan anak perempuannya, Tun Fatimah dengan Sultan Mahmud Syah
sebaliknya mengahwikan Tun Fatimah dengan Tun Ali walhal berasaskan adat diraja, anak
perempuan bendahara patut dipersuamikan dengan raja (A. Samad Ahmad, 2015:250).

[ii] Seri Nara Diraja dan Seri Wak Raja hanya nama jawatan. Seri Nara Diraja nama bagi penghulu
bendahari manakala Seri Wak Raja nama bagi bendahara. Nama sebenarnya Seri Nara Diraja itu
Tun Hamzah manakala Seri Wak Raja itu Tun Abdul Karim (A. Samad Ahmad, 2015:272). Tun
Hamzah anak Seri Nara Diraja. Tun Abdul Karim pula anak Bendahara Seri Maharaja/Bendahara
Tun Mutahir. Ayah kedua-dua orang pengiring setia ini, iaitu Seri Wak Raja dan Tun Mutahir dibunuh
oleh Tun Sura Diraja dan Tun Indera Segara atas perintah Sultan Mahmud Syah. Mereka difitnah
hendak menggulingkan kerajaan Sultan Mahmud Syah dalam peristiwa Nina Dewa Surana dan Raja
Mendeliar itu. Raja Mendeliarlah yang sengaja memfitnahkan bahawa Bendahara Tun Mutahir
hendak menggulingkan kerajaan Sultan Mahmud Syah setelah memaklumi bahawa Nina Dewa
Surana memberikan emas kepada Bendahara Tun Mutahir untuk berpakat untuk membunuh Raja
Mendeliar. Pakatan Tun Mutahir dan Nina Dewa Surana itu pula hanya fitnah Kitul yang terbit
daripada sangka buruknya. Kitul berbuat demikian supaya Raja Mendeliar sanggup menghalalkan
hutangnya (A. Samad Ahmad, 255—257). Dalam hal ini, kita menyaksikan kedahsyatan rantaian
bohong dan fitnah yang dicipta oleh hati busuk manusia yang menyegerakan maut seseorang yang
suci daripada dosa!

[iii] Pemuda-pemuda yang dikasihi Sultan Ahmad Syah terlalu banyak,  iaitu Tun Ali Hati, Tun Mai Ulat
Bulu, Tun Muhammad Rahang, Tun Muhammad Unta, Tun Ali Berudu, Tun Ali Kenyal…jumlah
kesayangannya 14 orang pemuda, 30 orang hamba raja (A. Samad Ahmad, 2015:265).

[iv] Sultan Mahmud Syah membunuh puteranya, Sultan Ahmad Syah kerana menganggap bahawa
Sultan Ahmad Syah suka kepada sejantina sejenis berdasarkan pergaulan mesranya dengan
pelbagai pembesar lelaki yang muda. Kesukaan kepada jantina sejenis itu laknat Allah yang
mengaibkan keturunan sultan. Maka itu, Sultan Mahmud Syah lebih rela menghapuskan keaiban
itu dengan membunuh putera sendiri demi kelangsungan kemuliaan sultan pada hari kemudian.


Figura Yang Menginspirasikan Tyrion Lannister Dan Varys

Rasanya buat masa kini, ramai pemerhati politik dan sejarah antarabangsa akan mengangguk dengan sayu melihat tamatnya siri Game of Thrones (GoT) sambil meminjam kata-kata “it is as it was.”

Persamaan siri GoT dengan polemik dunia, sama ada War of Roses atau kemaraan Napoleon Bonaparte sering disebut-sebut. Di sini, saya ingin mengupas figura sejarah sebenar di sebalik watak pilihan ramai penonton GoT, Tyrion Lannister – iaitu Charles Maurice Talleyrand. Dari sudut karakter – kedua-dua nya ‘witty’, bijak berkata-kata dan ‘ladies man’. Tyrion mempunyai masalah kekerdilan, manakala Talleyrand dilahirkan tempang – sekaligus menyebabkan kedua-duanya menumpukan kemahiran mereka kepada permainan minda dan strategi berbanding ‘brute force’.

Seperti mana Tyrion Lannister, Talleyrand dilahirkan di dalam keluarga bangsawan besar. Bahkan, seperti mana House of Lannister, House of Talleyrand-Périgord merupakan salah satu marga agung dalam sejarah Perancis. Dalam satu perbualan bersama Raja Louis XVIII, Sang Raja mengakui bahawa Talleyrand mempunyai ‘claim’ ke atas takhta Perancis jika tidak kerana putaran sejarah.  Begitu juga dari sudut perjalanan ‘karier’ beliau sepanjang siri tersebut: Talleyrand menganggotai fungsi pentadbiran ancien régime, Zaman Revolusi, Zaman Empayar dan Zaman Restorasi. Kalau dibandingkan – ancien régime boleh lah merujuk kepada zaman perkhidmatan beliau kepada House of Lannister, menjadi pelarian semasa kekacauan Zaman Revolusi (War of the Five Kings), mendapat tempat kepercayaan pada Zaman Empayar (Daenerys) sebelum dihukum kerana dituduh belot dan mendapat semula kekuasaan semasa Restoration (Zaman Pemerintahan Bran the Broken).   Sepertimana Tyrion mempunya masalah dalam hubungan dengan ayahnya, Talleyrand juga mempunyai masalah dengan ayahnya. Jika Tyrion didiskriminasi oleh ayahnya kerana menjadi ‘aib keluarga’, Talleyrand juga didiskriminasi oleh ayahnya kerana dilahirkan cacat. Dilahirkan dengan kaki tempang, beliau tidak dapat menjadi kesatria seperti mana generasi House of Talleyrand-Périgord yang terdahulu.

Walaupun dilahirkan sebagai anak sulung, Talleyrand disisihkan daripada sebilangan besar harta warisan kerana tidak menjadi seorang kesatria. Disebabkan kecacatan beliau juga, Charles Maurice Talleyrand dimasukkan ke dalam perkhidmatan hierarki gereja sejak kecil berbanding perkhidmatan ketenteraan. Sepertimana Tyrion, Talleyrand sering merasakan diri mereka tidak mendapat kasih sayang seorang ayah. Jika Tyrion mempunya pengaruh paling kuat semasa peluasan kuasa Daenerys, Tallleyrand melebarkan pengaruh beliau semasa peluasan kuasa Napoleon Bonaparte. Kedua-duanya jadi ‘out of favour’ bila cuba menyeru Napoleon/Daenerys untuk menjadi lebih ‘moderate’. Apabila Daenerys tetap menggunakan kekerasan terhadap King’s Landing dan askar-askar Lannister menyerah kalah, Tyrion melepaskan jawatan beliau sebagai ‘Hand of the Queen’.

Dalam lipatan sejarah, Talleyrand meletakkan jawatan sebagai Menteri Luar pada tahun 1807 selepas membantah tindakan keras Napoleon terhadap Austria dalam Treaty of Pressburg. Beliau akhirnya menyertai Seventh Coalition menentang Napoleon dan akhirnya menyertai perkhidmatan Zaman Restoration. Namun, malang buat Talleyrand – orang Perancis tidak ada Bran yang ada foresight. Pada Zaman Restoration, kerajaan menjadi goyah kerana puak konservatif sibuk nak balas dendam masa hilang kuasa lepas Revolusi. Raja Bourbon tidak sedar yang orang sudah tidak suka konsep raja mutlak seperti zaman pra-Revolusi, dengan konservatisme gaya lama. Di sinilah Talleyrand menempelak kepimpinan Bourbon – “they have learned nothing, and forgotten nothing”. Tyrion bukanlah satu-satunya watak yang dipinjam daripada figura sejarah.  Nasib Lord Varys misalnya, hampir mirip dengan St. Thomas More, yang dihukum bunuh oleh Raja Henry VIII. Seperti Varys, Thomas More sedar bahawa tanggung jawab beliau adalah kepada ‘realm’. Dalam karya agung beliau, Utopia, Thomas mengkritik “tendencies of kings to start wars” sekaligus menyusahkan rakyat.

Apabila Raja Henry
VIII memisahkan Gereja England daripada Rom, Thomas tidak ikut serta kerana
merasakan ‘claim’ Raja Henry VIII tidak mempunyai justifikasi. Seperti Varys
yang merasakan Daenerys tidak ada legitimate claim ke atas Iron Throne, beliau
dihukum bunuh.

Jika Varys dilihat
sebagai seorang penjawat awam yang mempunyai integriti terhadap negara dan
bukan figura politik, begitu juga lah St.Thomas Moore sehingga diangkat sebagai
‘Patron Saint of the Civil Servants’. Bezanya, Varys lebih kepada amalgamasi
dua figura sejarah: Thomas Moore dan Francis Walsingham, spymaster kepada Ratu
Elizabeth I.

GoT lebih dekat
dengan apa yang dipanggil ‘naked power play’, iaitu percaturan kuasa tanpa
selindung. Ianya menekankan realiti dunia bahawa ‘kegemilangan’ sesuatu realm
bukan lah pada ‘conquest’ semata-mata, dan juga punca kesengsaraan dunia pada
masa kini: Kuasa / Iron Throne.


Memori Palsu Manusia

Pada tahun 1980 terdapat peristiwa menyayat hati yang berlaku kepada Steve Titus. Seorang pengurus restoran di Washington berumur 31 tahun pernah dituduh merogol seorang wanita. Titus ditahan pada suatu malam ketika dalam perjalanan pulang ke rumah.

Siasatan mendapati, rupa Titus ada dekat-dekat dengan rupa perogol sebenar. Sewaktu gambar Titus dan suspek lain dipaparkan kepada mangsa, wanita yang dirogol itu tunjuk pada gambar Titus dan berkata, “That one is closest.”

Apabila siasatan dilanjutkan, mangsa mula berkata, “I am absolutely positive that is the man.”

Tetapi kesimpulan daripada kes ini mendapati Titus bukanlah penjenayah yang sebenarnya. Banyak kali dia cuba pertahankan dirinya dan mula menghubungi jurnalis untuk mencari perogol yang sebenar.

Setelah perogol sebenar ditangkap dan Titus dibebaskan, kes ini telah memberikan impak buruk kepada hidup Titus. Dia dibuang kerja dan hubungan dengan tunangnya diputuskan. Titus keluarkan saman kepada mana-mana pegawai yang pernah menuduhnya.

Ketika sudah tiba harinya untuk Titus naik ke mahkamah untuk menjatuhkan kesalahan ke atas penuduh ini, Titus meninggal dunia akibat tekanan dan serangan jantung pada umur 35 tahun.

Ketika Titus dalam tempoh siasatan, salah seorang ahli psikologi berpengaruh, Elizabeth Loftus cuba mempertahankan Titus dengan menyatakan bahawa mangsa sebenarnya sedang mengalami memori palsu.

Pada tahun sebelum itu iaitu tahun 1974, Loftus dan John Palmer pernah buat kajian hubungan antara penggunaan bahasa (verbal) terhadap gangguan memori.

45 orang pelajar dijadikan subjek ujikaji dan 7 buah video kemalangan ditayangkan. Setiap video yang ditayangkan subjek akan diberikan soalan tentang kemalangan dalam video tersebut.

Soalan paling kritikal adalah berkenaan kelajuan kereta yang terlibat dalam kemalangan dalam video itu. 9 subjek pertama ditanya, “About how fast were the cars going when they HIT each other?”

Kemudian, 9 subjek lain ditanya juga soalan yang sama, cuma perkataan ‘hit’ ditukar dengan perkataan smashed, collided, bumped dan contacted.

Keputusan mendapati, setiap perkataan memberikan jawapan kelajuan kereta yang berbeza. Perkataan ‘smashed’ mendapat jawapan kelajuan yang tinggi.

Kemudian diikuti dengan collide, bumped, hit dan paling perlahan adalah perkataan ‘contacted’.

Keputusan ini juga dapat disimpulkan bahawa perkataan mampu mengubah memori manusia. Menurut Loftus dan Palmer perkataan ‘smashed’ itu sendiri mungkin dapat membuatkan manusia melihat kemalangan itu lebih teruk daripada apa yang terjadi sebenarnya.

Kemudian, kalau hal ini terjadi, ia dapat membuatkan subjek ‘teringat’ benda lain yang dapat menguatkan hujahnya sewaktu melihat kemalangan tersebut tetapi hakikatnya benda itu tak wujud dan tak berlaku pun.

Kajian mereka dilanjutkan dengan pelbagai pembolehubah dan keputusannya sama. Loftus menyimpulkan bahawa ingatan manusia mampu tercemar dan dimanipulasi dengan penambahan maklumat luar yang kita tak sedar.

Loftus cakap, ingatan manusia ini bukan macam perakam video ataupun bunyi, tetapi ia bersifat ‘re-construct’. Apabila manusia cuba nak ingat sesuatu, otak akan bina semula suatu peristiwa yang kita cuba nak ingat itu.

Maksudnya bagaimana? Apabila manusia cuba nak ingat, manusia tak ambil dokumen peristiwa yang disimpan dalam laci, tetapi manusia menulis semula dokumen peristiwa baru berdasarkan pengalaman masa lepas.

Ini yang buatkan ingatan manusia sangat tercemar.

Selepas kes Titus ini, Loftus banyak terlibat dengan kes jenayah sehinggakan ramai orang serang dia sebab seolah cuba nak mempertahankan penjenayah.

Kes yang paling besar dalam hidup Loftus adalah sewaktu kes seorang wanita yang didera bertahun-tahun. Deraan ini didakwa berlaku bersumberkan dari dakwaan anak perempuannya.

Loftus cakap anak perempuan itu pun mengalami memori palsu. Loftus berpesan, hanya disebabkan seseorang itu berkata kepada kita dengan penuh yakin, beremosi dan terperinci, bukanlah bermaksud apa yang dikatakan itu benar.

“We should all keep in mind that memory, like liberty, is a fragile thing.”

– Elizabeth Loftus